Дарё форели фермасини ташкил этиш бўйича маслаҳатлар | АгроОлам.Uz\nДомой Балиқчилик Дарё форели фермасини ташкил этиш бўйича маслаҳатлар\nДарё форели фермасини ташкил этиш бўйича маслаҳатлар\nУшбу ишнинг асосий мақсади — республикада дарё форелчилигини ривожлантиришга кўмаклашиш, шу сабабли биз фақат дарё форели фермаларини ташкил этиш ва уларда дарё форели кўпайтиришга доир масалаларни кўриб чиқамиз.\nДарё форели фермасини муваффақиятли ташкил этиш ва унинг самарали ишлашига доир биринчи талаб мос келадиган жойни танлашдир. Режалаштирилаётган ферманинг ёнида яхши сифатли сув етарлича бўлиши лозим. Сув салқин, тоза ва кислородга бой бўлиши лозим.\nКамида бир йил давомида сув манбаидаги сув ҳароратини ўлчашни қатъий тавсия қиламиз. Сув ҳароратини ҳафта бир марта кундузи ўлчаш ва уни қайд этиб бориш мумкин. Бошқа бир вариант — туман сув хўжалиги бўлими ёки Гидрометмарказда сув ҳароратининг йиллик динамикаси тўғрисида маълумотларни олиш. Эҳтимол, уларда сизнинг жойингиз бўйича аниқ маълумотлар йўқдир, унда сиздан узоқ бўлмаган станциялардан маълумот сўраб олишингиз мумкин. Айниқса сизнинг ўрнингиздан тепада ва пастдаги иккита станциядан маълумот олиш сизга холисона тасаввурга эга бўлиш имконини беради. Йўқ бўлса, сув ҳароратини июль ойида кундузи ўлчанг (июль – август ойларида сув ҳарорати йиллик энг юқори даражасига етади, деб ишонч билан тахмин қилиш мумкин). Аммо бу ҳолда дарё форелини етиштириш учун яхши асос (режа) тузиш, яъни оқилона озиқлантириш учун, яхшиси, бутун йил бўйлаб сув ҳароратини ўлчашингиз мақсадга мувофиқ.\nДарё форелини етиштириш учун мақбул бўлган сув ҳарорати — 14—18°С. Сув ҳарорати пастроқ бўлганда дарё форели ўзини яхши ҳис этади, лекин секинроқ ўсади, ҳарорат 22°С бўлганда эса овқатланмай ва ўсмай қолади. Сувда эриган кислород миқдори етиштириш даврида доимо 6–8 мг/л дан кам бўлмаслиги жуда муҳим. Сувда аралашган кислород миқдрини кузатиб бориш — балиқчилар учун ғоятда муҳим масаладир.\nБуни қандай қилса бўлади? Энг оддий йўл — сув сифатини тезкор ўлчаш ва доимий равишда таҳлил қилиш учун ускуналар сотиб олиш. Гидрокимё лабораторияси билан шартнома тузиш мумкин, унда мутахассислар доимий равишда келиб, таҳлил ўтказиб туради. Буни айниқса биринчи йилда қилишни тавсия қиламиз, кейинчалик балиқчи балиқларнинг ҳаракатларига қараб уларга сув етар-етмаслигини сеза бошлайди. Кислород етишмаганда балиқлар сув юзасига яқин суза бошлайди, оғзи билан ҳавони ютади, ланж бўлади.\nШуниси яққолки, сув манбаи фермани режалаштирилаётган дарё форели ҳосилини етиштириш учун етарли миқдорда сув билан таъминлаши лозим. Айтайлик, ер майдони ва сув манбаи мавжуд деб ҳисобласак ҳамда шу сув манбаидаги сув миқдори (аниқроғи — сув оқиш тезлиги) маълум бўлса, дарё форели фермасининг қувватини ҳисоблаб чиқиш мумкин.\nҲавзада тўлиқ сув алмашинувини кўпи билан 1 соатда амалга ошириш кераклигидан келиб чиқамиз.\nМасалан, йилига 40 тонна дарё форели қувватга эга ферма учун ҳавзаларда деярли товар балиқ сузиб юрган вақтда сув оқими тезлиги 1900 л/дақ (ёки 32 л/сек) бўлган сув манбаи керак бўлади. Режалаштирилаётган жойда сув миқдори ва сифатига доир аниқ маълумотларга эга бўлишингизни тавсия қиламиз, қолаверса бу маълумотлар йиллик динамикада келтирилган бўлиши лозим.\nСув манбаи ва жой характеридан келиб чиқиб дарё форели кўпайтиришнинг энг фойдали тизимини танлаш мумкин. Сизда кўл, сув омбори ёки ҳавза бўлса, унда катакли кўпайтиришни танлаш мақсадга мувофиқ. Тўрли мато орқали сувнинг айланиши ҳисобига катакдаги сув сифати яхши бўлади, бу юқори — 70 кг/м3гача ҳосилдорликка эришиш имконини беради, лекин ҳақиқатда катакли хўжаликларнинг аксариятида ҳосилдорлик 50 кг/м3 гача бўлади. Ерингиз майдони дарё, канал, булоқ (етарли қувватли) оғзида қия бўлса, унда ҳовузларни танлаш мумкин. Ҳовузларда балиқ маҳсулдорлиги 20 кг/м3 га етиши мумкин, лекин 5–10 кг/м3 ни кўзлаш ҳақиқатга яқинроқ. Лекин ҳавзалар унданда маҳсулдор. Ўзи оқар ҳавзалар мақбул ечим бўлиб, улардаги сув гравитация кучлари ҳисобига оқади. Сув ўз-ўзидан оқиши учун, қўшимча аэрацияни яратиш шарти билан серияли қилиб қуриш мақсадида ҳавзалар даражаси орасида камида 0,5 метрлик фарқ бўлиши лозим. Ҳавзаларда маҳсулдорлик 70–75 кг/м3 гача бўлиши мумкин, лекин, айниқса эндигина бошлаётган балиқчилар учун 30–40 кг/м3 ни кўзлаши мумкин.\nСизот сувлар, улар чуқур бўлмаса, яхши сув манбаи бўла олади. Бугунги кунда электр энергиясининг нархи баланд бўлмаган ва балиқ нархи баланд бўлган шароитларда чуқур сувли қатламлардан ҳам муваффақиятли фойдаланиш мумкин. Бундай сувларнинг афзаллиги йил давомида сув ҳарорати доимий бўлишида. У кўп ҳолларда 14–18оС бўлади. Бу ҳолда дарё форели йил давомида жуда тез ўсади ва озуқадан оқилона фойдаланиш имконини беради. Балиқларнинг тез ўсиши электр энергияси (насослар иши)га кетадиган ҳаражатларни қоплайди. Бу ҳолда ҳавзали кўпайтиришни танлаш лозим (ҳовузларда қўниш зичлиги паст, насослар ишига кетадиган ҳаражатларни қоплаш учун эса олинадиган сувдан жадалроқ фойдаланиш лозим). Лекин шунга эътибор қаратиш керакки, ер ости сувлари аралашган кислородга бой бўлмай, аралашган азот ёки бошқа газга бой бўлади. Бундай сув газ-пуфак касаллигига олиб келади. Сувдаги газ заҳарли бўлмаса, сувни аввало газсизлантириш лозим, бунинг учун газсизлантириш колонкаси орқали ўтказиш лозим. Бу катта бўшлиқларга эга пластик субстратга тўлган идиш бўлиб, унинг устидан доимо сув ўтказилади. Сув бўшлиқлар орқали оқиб ортиқча газни атмосферага беради ва етмаган газни атмосферадан олади, натижада сувдаги газлар миқдори бошқа сув ҳавзаларидаги даражада бўлади (яъни балиқлар учун мос келадиган). Газсизлантириш колонкасининг ўлчамлари ва субстрат турини ишлаб чиқишни мутахассислар (ихтиолог балиқчилар)га топширган маъқул.\nСувнинг рН (водород кўрсаткичи) каби кўрсаткичига алоҳида этибор қаратиш лозим, ундан такроран фойдаланиш қурилишда иқтисод қилиш имконини беради. Масалан рН 6,5–7 бўлган сувни аммоний ионлари миқдори хавфли заҳарли миқдорга етганга қадар 6 мартагача такроран ишлатиш мумкин. рН 6,5 дан паст ёки 8 дан ортиқ бўлганда такроран фойдаланиш сезиларли қисқаради (1–2 мартагача). рН ни қандай аниқлаш мумкин? Энг осон усул — зоодўконларнинг аквариумчилик бўлимида турли тест қоғозчалари (лакмус қоғози) сотиб олиш. Мутахассислар бунинг учун махсус рН-метрлардан фойдаланади.\nКейинги пайтда сув танқислиги ҳамда юқори маҳсулдор омухта емларнинг яратилиши муносабати билан ёпиқ сув таъминоти тизимлари жадал ривожланиб бормоқда. Ундаги сув балиқчилик ҳавзаларидан мажбурий равишда механик ва биологик фильтрлар тармоғига ҳайдалади ва тозаланган ҳолда балиқчилик ҳавзасига қайтади. Айни пайтда сув зарасизлантирилади ҳамда сув ҳароратини ўсиш учун мақбул даражада сақлаш учун иситилади/совутилади. Бундай тизимлар халқаро амалиётда аквакультура рециркуляция тизимлари (recirculating aquaculture system — RAS), рус тилидаги адабиётда эса бошқа номда — ёпиқ сув таъминоти қурилмалари (ЁСТҚ) деб номланади. ЁСТҚ ҳақида шу серияда нашр қилинган бошқа йўриқномадан билиб олишингиз мумкин.\nМанба: Б.Г. Камилов, И.И. Халилов (2014). Ўзбекистон шароитида дарё форелини етиштириш. Фермерлар учун амалий тавсиялар.


САРХИЛ МЕВА-ЧЕВА – ҚАЙТА ИШЛАШ УЧУН МУҲИМ ХОМАШЁ\nҚишлоқ хўжалиги 15.06.2017 983\nМаълумотларга кўра, ўтган йили вилоятимизда 142,7 минг тонна мева етиштирилган. Бу борада аввалги йилга нисбатан салмоқли ўсиш қайд этилган. Боғдорчилик тармоғида кўплаб истиқболли лойиҳалар рўёбга чиқарилгани воҳамизда бу турдаги қишлоқ хўжалиги ноз-неъматларининг ишлаб чиқариш ҳажми кўпайишида муҳим аҳамият касб этди. Эътиборлиси, ҳудудда етиштирилган мева-чеванинг бир қисми қайта ишлашга йўналтирилди, катта улуши ички бозорга етказиб берилди. Аҳоли истеъмолидан ортгани эса чет эл мамлакатларига экспорт қилинди.\nАйтиш жоизки, бу маҳсулотларга бўлган мавжуд эҳтиёжни самарали қоплашда боғдорчиликка ихтисослашган фермер хўжаликлари асосий ўрин эгаллайди. Бугунги кунда ушбу субъектлар соҳага замонавий, энергиятежамкор технологияларни жалб этиш орқали маҳсулдорликни кўтаришга эришмоқда.\nЎн йилдан ошибдики, боғдорчилик Касби туманидаги “Умрқулов Сардорбек Алишерович” фермер хўжалигида етакчи тармоқ ҳисобланади. Сархил мева етиштиришда хўжалик аъзолари катта тажриба тўплаган. Бу ерда асосан маҳаллий навларга мансуб, ҳосилдор мевали дарахтлар парваришланмоқда.\n- Хўжалигимиздаги 1,5 гектар майдон боғ учун ажратилган, - дейди фермер Умрқул Маматқулов. – Шунинг 1 гектарида олма, қолганида ўрик ва бодом етиштираяпмиз. Бултур боғимиздан кўп миқдорда мева-чева йиғиштириб олгандик. Маҳсулотимизни аҳолига сотдик, бозорга чиқардик. Бу йил ҳам ҳосил кўнгилдагидек. Пишиб етилган ўрикларни харидорларга пешма-пеш тақдим этаяпмиз.\nЯна бир эътиборли жиҳати, 2016 йилда вилоятимиз бўйича 1328 гектар майдонда янги маҳаллий ва интенсив боғлар барпо қилинган. Бу йўналишдаги лойиҳаларни рўёбга чиқариш учун 14,3 миллиард сўм маблағ сарф этилган. Жорий йилда ҳам бу борада кенг кўламли ишларни адо этиш мақсад қилинган. Ушбу тадбирлар келгусида вилоятимизда сархил мева-чева етиштириш ҳажми янада кўпайишига кенг шароит ҳозирлайди. Бу ўз навбатида ички бозорни тўлдириш, қайта ишлаш корхоналарини муҳим хомашё билан муттасил таъминлаш, экспорт қилинажак шу турдаги қишлоқ хўжалиги маҳсулотлари салмоғини оширишга имкон бериши билан муҳимдир.\nСуратда: фермер хўжалиги фаолиятидан лавҳа.\nCаҳифа суратларини Собир НАРЗИЕВ олган.


Мен Абдуқодир Тошқуловни синаб кўрдим — президент янги олий таълим вазири ҳақида – Газета.uz\n1 июл, жума COVID-19 Ob-havo Zira Вакансиялар\nМен Абдуқодир Тошқуловни синаб кўрдим — президент янги олий таълим вазири ҳақида\nПрезидент яқинда тайинланган олий таълим вазири Абдуқодир Тошқуловга кўп вазифалар берганлигини таъкидлади. «Агар унга қандайдир ректор ёқмаса, у ректор кетади. Мен унга катта вазифалар юкладим. У ухламай ишлайди», — деди давлат раҳбари. Шавкат Мирзиёев ректорлар дарс бермаслигини танқид қилиб, дарс бермаган тақдирда тарбия ва маданият масалалари билан шуғулланиш лозимлигини таъкидлади.\nLotinchada 19 январ 2021, 19:05 Жамият\nПрезидент раислигида маънавий-маърифий ишлар таъсирчанлигини янада оширишга қаратилган вазифалар муҳокамасига бағишланган видеоселектор бўлиб ўтди.\nЙиғилишда Шавкат Мирзиёев яқинда тайинланган олий таълим вазири Абдуқодир Тошқулов кўплаб вазифалар юклатилганини айтиб ўтди. Бу ҳақда «Газета.uz» мухбири хабар берди.\n«Янги вазир Абдуқодир Тошқуловни синаш шарт эмас. Мен уни синаб бўлдим. Агар унга қандайдир ректор ёқмаса, у (ректор) кетади. Мен унга катта вазифалар юкладим. У ухламай ишлайди», — деди давлат раҳбари.\n«Тошқулов қишлоқдан, у қишлоқ „ҳидини“ билади, муаммоларни билади. Кўпчилик айтяпти: „Кўрамиз, қанча чидай оларкан“ деб. Кўрамиз. Мен биламан буни ким айтганини», — деган Шавкат Мирзиёев.\nПрезидент Абдуқодир Тошқулов баъзи ректорларга ёқмаслиги мумкинлигини ҳам таъкидлаган. «Ректорларнинг кўпи ташаббус кўрсатмайди, 15:00 дан кейин проректорларга топшириқ бериб, уйига кетади, талабаларнинг квартирадаги шароитлари билан қизиқмайди», — деган у.\nШавкат Мирзиёев ректорлар дарс бермаслигини ёки фақатгина 10% вақтини дарс беришга ажратишини айтган. Ректорлар дарс бермаса, тарбия ва маданият масалалари билан шуғулланиши кераклиги таъкидланган.\nДавлат раҳбари олдинги олий таълим вазири Иномжон Мажидов ҳақида ҳам фикр билдириб «аравани торта олмаган"лигини таъкидлади.\n«Газета.uz» 4 086\n«Агар 70 ёшгача илм билан шуғулланган бўлса, у бизга жуда керак». Абдуқодир Тошқулов ОТМда ёши катталарнинг ишлаши ҳақида 16 март 2022, 14:28\nҚўқон давлат педагогика институтининг «частная лавочка»дан фарқи йўқ — вазир 11 феврал 2021, 19:56\n«Олий таълим муассасасида ҳаммаси ислоҳ бўлади, бизга атиги 3 ой керак» — Абдуқодир Тошқулов 11 феврал 2021, 11:47\n«Ходимлар жисмонан ва руҳан чарчаган» — олий таълим вазири 20 январ 2021, 14:42\n01.07 Ўзбекистон ва Озарбайжон ишбилармон аёллари $54 млнлик келишувга эришди\nМарказий банк нақд валюта дефицити билан боғлиқ хабарларга изоҳ берди\nПодшохлар овлайдиган ноёб қушнинг 400 дан ортиғи Устюрт текислигига қўйиб юборилди\nГулнора Каримова билан боғлиқ Гонгконгдаги пентхаус $68,4 млнга қайта сотилган бўлиши мумкин


Миссиссога мэри Аҳмадия Мусулмон Жамоатининг РаҳнамосиниКанадада қабул қилди - Uzbek\nHome > Пресс-релизлар > Миссиссога мэри Аҳмадия Мусулмон Жамоатининг РаҳнамосиниКанадада қабул қилди\nМиссиссога мэри Аҳмадия Мусулмон Жамоатининг РаҳнамосиниКанадада қабул қилди\nМэр Бонни Кромби “Байтус-Салом” масжидида бўлган учрашув мобайнида Аҳмадий мусулмонларнинг халққа аралашувини мақтади\n2016-йилнинг 24-октябрида Аҳмадия Мусулмон Жамоатининг Бутун дунё Раҳнамоси, Масийҳи Мавъуд ва Имом Маҳдий – Ҳазрат Мирзо Ғулом Аҳмад (алайҳиссалом)нинг 5-Халифаси Ҳазрат Мирзо Масрур Аҳмад (Аллоҳ таоло унга Ёрдамчи бўлсин) Канададаги Тинчлик Қишлоғида жойлашган “Байтус-Салом” масжидида Миссиссога шаҳри мэри Бонни Кромби хонимни қабул қилди.\nУчрашув мобайнида мазкур мэр у Ҳазратни Канадага хуш келибсиз деб айтиб, Аҳмадий мусулмонларнинг Канадада муваффақиятли аралаша олиш йўли билан ўз хурсандчилигини билдирди. У киши Канададаги Аҳмадия Мусулмон Жамоатининг мунтазам амалга ошириб келаётган хайрия ишлари учун, унинг ичида Миссиссогадаги маҳаллий озиқ-овқат банкларига қўшган катта ҳиссаси учун у Ҳазратга миннатдорчилик билдирди.\nМиссиссогада ёшларнинг ишсизлик сифати муҳим эканини билганда, у Ҳазрат шундай деди: жамиятнинг ёш аъзоларини меҳнат ва юмушлар билан таъминлаш учун иш-режалар ишланиб чиқиши лозим. У Ҳазрат шундай деди: ёшлар орасида ишсизлик иқтисодий қийинчиликлар сифатида ўзгача бир хавфсизлик муаммоси бўлиб, жиноят ва радикаллашишнинг сабаби деб ўйлайман.\nМазкур мэр у Ҳазратдан унинг айни пайтдаги иш-сафарлари ҳақида сўради. Бунга жавобан у Ҳазрат шундай деб маълум қилди: охирги уч ой ичида Англия ва Германиядаги Аҳмадия Мусулмон Жамоатининг Йиллик Йиғилишларига (Жалса Солона) қатнашдим ва энг ниҳоясида Миссиссогада бўлиб ўтган Канаданинг 40-Жалса Солонасида иштирок этдим.\nPrevious Post Мусулмон раҳнамо фитна-фасодларни бартараф этиш учун энг зарурий нарса адолат эканини айтди\nNext Post “Адолатсиз дунёда адолат” – Аҳмадия Мусулмон Жамоатининг РаҳнамосиЙорк университетида тарихий мурожаат қилди\nКанада Сафарлар Тинчлик Ҳукуматга итоат этмоқлик


21:00 / 04.03.2019 3059 pdf Ўқиш режими + -\n7. Қуръони Каримни сеҳр, Расулуллоҳ соллаллоҳу алайҳи васалламни эса сеҳргар деб қилинган даъво.\n«Агар сенга қоғозда китоб нозил қилсак, уни қўллари билан ушлаб кўришса ҳам, куфр келтирганлар: «Бу аниқ сеҳрдан ўзга нарса эмас», дерлар» (7-оят).\n«Хотиржам бўл, кўрмаган нарсасига ишона олмайдиган ақлларга нафақат кўринадиган, балки қўл билан ушлаб, пайпаслаб сезса ҳам бўладиган, моддий қоғозга битилган тайёр китобни кўз ўнгларида осмондан тушириб берсак ҳам иймон келтиришмайди. Ўшанда ҳам баҳона истаб, иймондан қочиш учун нимадир гапни ўйлаб топишади. Чунки аслида уларда ҳақиқатни англаш истаги йўқ. Улар нима қилиб бўлса ҳам инкор қилишнинг йўлини ахтаришаверади».\nАллоҳ таоло Сод сурасида марҳамат қилади:\n«Ичларига ўзларидан огоҳлантирувчи келганидан ажабланди-лар ва кофирлар: «Бу сеҳргар ва каззобдир», дедилар» (4-оят).\nМакка мушриклари ўзларининг ичида юрган бир одамнинг огоҳлантирувчи бўлиб келганидан ажабланишди. Улар Муҳаммад соллаллоҳу алайҳи васалламнинг Пайғамбар эканликларини инкор қилиш билан чекланишмади. Балки у зот соллаллоҳу алайҳи васалламга қарши турли уйдирма, иғво ва бўҳтонлар ҳам тарқатишди. «Муҳаммад пайғамбар эмас, ўзимизга ўхшаган оддий бир одам, пайғамбар бўлиши мумкин ҳам эмас. Пайғамбарлик даъвосида тиловат қилаётган сўзлари одамларга таъсир қилаётган бўлса, бу унинг сеҳргарлигидандир. У сеҳргардир. Унинг «Пайғамбарман», деган гапи ёлғондир, у каззобдир», дейишди. Улар кибру ҳавога берилганликлари оқибатида шундай фикрга боришди. Чунки уларни Расулуллоҳ соллаллоҳу алайҳи васаллам олиб келган Каломга иймон келтиришдан унинг сеҳр экани эмас, уни қабул қилиш нафсу ҳаволарига тўғри келмаслиги тўсар эди. Зотан, улар сеҳр ва сеҳргарлардан ҳазир бўладиган одамлар эмасди.\nГоҳида Қуръони карим душманлари жамланиб олиб, бу илоҳий Китоб ҳақида нима туҳмат қилиш тўғрисида маслаҳат-машварат ҳам қилганлар. Бу ҳақда ишончли ривоятлар кўп. Биз улардан иккитасини эътиборингизга тақдим қиламиз.\n«Валид ибн Муғийра Қурайш қабиласининг бошлиқларидан ва бойларидан бўлиб, Пайғамбар алайҳиссаломга озор беришда, Қуръони каримга қарши ҳужум уюштиришда етакчилардан бўлган. «Ҳа мим. Танзилул-китаби...» ояти нозил бўлганда, Пайғамбаримиз Муҳаммад алайҳиссалом бу оятни масжидда ўқиётганларида, Валид ибн Муғийра қалби эриб, ўз қавми – Бану Махзум қабиласининг олдига борди ва: «Аллоҳга қасамки, мен ҳозиргина Муҳаммаддан бир калом эшитдим, у инсоннинг каломи эмас. У жиннинг каломи ҳам эмас. Бу каломда бир ҳаловат бор, унда бир лаззат бор. Унинг усти серҳосил, ости сербарака. Албатта, у олий бўлади, ундан ҳеч нарса олий бўлолмайди», деб айтди. Сўнгра уйига қараб кетди. Қурайш қабиласи аъзолари: «Аллоҳга қасамки, Валид диндан чиқибди. Энди Қурайшнинг ҳаммаси диндан чиқади», дейишди. Шунда Абу Жаҳл ўрнидан туриб: «Уни менга қўйиб қўйинглар, ўзим эплайман», деди. Валиднинг олдига бориб, хафа ҳолда ўтирди. Валид уни кўриб: «Нега хафа кўринасан?» деди. «Мен хафа бўлмай, ким хафа бўлсин, – деди Абу Жаҳл муғомбирлик билан. – Қурайш қабиласи сенга ёрдамга нафақа йиғяпти. Уларнинг фикрича, сен Муҳаммаднинг каломига тан берибсан ва Муҳаммад ҳамда Абу Бакрдан ортиб қолган таомларини сўрамоқчи бўлаётган экансан». Валиднинг аччиғи чиқди ва: «Менинг молим ва фарзандим ҳамманикидан кўп эканини билмайсанми? Нима, Муҳаммад ва унинг шерикларининг қорни тўйиб қолибдимики, улардан овқат ортиб қолса», деди. Сўнг ўрнидан туриб, Абу Жаҳл билан бирга қабиласининг аъзолари ўтирган жойга келди-да: «Муҳаммадни жинни деяпсизлар, унинг жиннилик қилганини ҳеч кўрганмисиз?» деди. «Худо ҳаққи, кўрмаганмиз», дейишди қабила аъзолари. «Уни шоир демоқчисизлар, бирор марта шеър айтганини биласизларми ўзи?» деди. «Худо ҳаққи, билмаймиз», дейишди. «Уни ёлғончи демоқчисизлар, бирор марта ёлғон гапирганини биласизларми?» деди. «Худо ҳаққи, билмаймиз», дейишди. Қурайш қабиласи аъзолари Валид ибн Муғийрага: «Нима дейлик бўлмаса?» дейишди. Валид ўйланиб қолди, ўзича ўлчаб-бичди-да: «Қуръон таъсирчан сеҳрдан ўзга нарса эмас», деди».\nИбн Исҳоқ қуйидагиларни ривоят қилади:\n«Валид ибн Муғийра Қурайшнинг ёши улуғларидан эди. Ҳаж мавсуми яқинлашиб қолганида, Валид: «Эй Қурайш жамоаси, мавсум ҳам келиб қолди. Яқин орада ҳузурингизга арабларнинг вакиллари келади. Уларнинг ҳаммаси анави оғайнингиз ҳақида эшитган. Энди сиз у ҳақида гапни бир қилиб олинг. Яна гапингиз ҳар хил бўлиб, бир-бирингизни ёлғончи қилиб юрманг. Гапингиз хилма-хил бўлмасин», деди. Тўпланганлар: «Эй Абу Абдушшамс, сен ўзинг бизга бир фикрни айт, биз ўшани тутамиз», дейишди. У: «Йўқ! Аввал сизлар айтинг, мен эшитай», деди. Улар: «Коҳин, деймиз», дейишди. У: «Йўқ! Аллоҳга қасамки, у коҳин эмас. Коҳинларни кўп кўрдик. Унинг гапи коҳиннинг ғинғиллашига ҳам, сўзларни тартибга солишига ҳам ўхшамайди», деди. Улар: «Мажнун, деймиз», дейишди. У: «Муҳаммад мажнун эмас. Жинниликни кўп кўрганмиз. Унинг нима эканини яхши биламиз. Унинг гапи жиннининг бўғилишига ҳам, довдирашига ҳам, васвасасига ҳам ўхшамайди», деди. Улар: «Шоир, деймиз», дейишди. Валид: «У шоир ҳам эмас. Биз шеърнинг ҳамма турларини – ражазини ҳам, ҳажазини ҳам, қарийзини ҳам, мақбузини ҳам, мабсутини ҳам биламиз. Бу шеър эмас», деди. Улар: «Жодугар, деймиз», дейишди. У: «У жодугар ҳам эмас. Жодугарларни ҳам, жодуларни ҳам кўрганмиз. Унинг гапи уларнинг дам солишига ҳам, тугун тугишига ҳам ўхшамайди», деди. Улар: «Унда нима деймиз, эй Абу Абдушшамс?» деб сўрашди. Шунда Валид: «Аллоҳга қасамки, у айтаётган каломда бир ҳаловат бор. Ости сербарака, усти серҳосил. Сиз у ҳақда нима десангиз ҳам, ботиллиги дарҳол билинади. Аммо унинг ҳақида айтиш мумкин бўлган энг ишончли гап «сеҳргар», дейишингиздир. У бир сеҳр гапни келтирди. Ўша гап билан болани отасидан, акани укасидан, эрни хотинидан, одамни қабиласидан ажратмоқда», деди. Шу тўхтамга келишиб, тарқалишди. Кейин ҳаж мавсуми бошланганида, йўлларга ўтириб олиб, олдиларидан ўтганларни у зотдан эҳтиёт бўлишга чақириб, ишларини зикр қилишди».\nҚадимги мушриклар каби, ҳозирги Қуръони каримга қаршилар ҳам турли «илмий» анжуманлар, йиғинларга жамланиб, ҳар хил «илмий» асарлар ёзиб, бу илоҳий Китоб ҳақида турли бўҳтонлар уюштиришдан чарчамадилар. Аммо ҳамма уринишлари чиппакка чиқди, чиқмоқда ва бундан кейин ҳам чиқаверади, иншааллоҳ.\n13:00 / 04.03.2019 1930\n07:30 / 05.03.2019 2532\n1477 13:30 / 05 январь\nАллоҳ таолонинг охирги ва абадий дастури Қуръони Карим одамларни ҳаётнинг барча соҳаларида энг тўғри йўлга ҳидоят қилди.Аллоҳ таоло Исро сурасида марҳамат давоми...\n2627 02:12 / 28.04.2018\nМуҳаммад соллаллоҳу алайҳи васаллам қирқ ёшга етганларида ёлғизликни хоҳлаб қолдилар. Макка атрофидаги тоғлардан биридаги .Ҳиро, номли ғорга кириб, бир неча давоми...\n3775 18:03 / 26.11.2018\n1896 13:30 / 24.11.2020\n3938 14:35 / 11 август


Ўзбекистонда хизмат кўрсатган артист Сардор Раҳимхоннинг куни кеча айтган “қароқчи” дисклар ҳақидаги фикрларини ўзбек шоу-бизнесининг кўпчилик вакиллари – хонандалар, режиссёрлар қўллаб қувватлаб, улар фаолиятига нуқта қўйиш вақти келганини таъкидлашмоқда. Раҳимхон эса ижтимоий тармоқлардаги шахсий саҳифаси орқали ўзининг энг катта душмани ким эканини маълум қилди.\n“Ҳаётда энг ашаддий душманим билан олишиб келаман. Қачон унинг устидан ғолиб бўлсам, ҳаётда ҳам зафар қучаман. Бу душманимни сиз яхши танийсиз, у ҳаммамизда биринчи рақамли... Ўзим!”, деб ёзади Сардор Раҳимхон.\nХонанда бир вақтлар афоризмлар ёзишга қизиқиб қолган эди. Ҳатто, “Ўзимга аён” номли китоб ҳам чиқарган. Юқоридаги гаплар ҳам шу китобдан олинган ёки навбатдаги китобдан ўрин олажак мулоҳазалардир.\n13:15 Назарбеков ёш хонандаларни яраштириб қўйди


Электромобиль божи: Ўзбекистонга Tesla олиб кириш қанчага айланади? | Futura – ҳаммаси ахборот технологиялари, маркетинг ва стартаплар ҳақида Электромобиль божи: Ўзбекистонга Tesla олиб кириш қанчага айланади? – Futura – ҳаммаси ахборот технологиялари, маркетинг ва стартаплар ҳақида\n2019 йилдан электромобиллар олиб кириш учун бож ва акциз бекор қилинди. Энди четдан электромобиль олиб келсангиз, 20% ҚҚС, 3% йўл жамғармасига йиғим ва божхона расмийлаштирувига йиғим тўлайсиз. Масалага аниқлик киритиш мақсадида, Avtostrada.uz Ўзбекистонга Tesla автомобилини олиб келиш қанчага тушишини ҳисоблаб чиқди.\nTesla Model S – Москвадаги автосалонда / фото: moscowteslaclub.ru\n2019 йил 1 январдан Ўзбекистонда фақат электр двигателига эга автомобилларни олиб кириш учун бож ва акциз ноль қийматида белгиланган.\nЭлектромобиллар ТИФ ТН 870380 – “фақат электр двигатели билан ҳаракатга келтирилувчи транспорт воситалари” коди билан божхонадан ўтказилади.\nЭлектромобиль олиб киришда божхона жараёнлари\nБарча божхона жараёнларидан ўтиш учун автомобиль ҳужжатлари, олди-сотди шартномаси, шунингдек СТ-1 транспорт воситасининг келиб чиқиши сертификати (ёки унинг аналоги) тақдим этилади.\nКелиб чиқиш сертификатини расмий дилерлардан ёки ишлаб чиқарувчидан олиш мумкин.\nЭлектромобилларга акциз солиғи солинмайди, демак божхонада қуйидаги тўловлар бўлади:\nавтомобиль қиймати (етказиб бериш қиймати ҳам киради) нинг 20 фоизи миқдорида ҚҚС;\n0 божхона тўлови;\n0,2% – божхона расмийлаштируви учун йиғим\nБундан ташқари, автомобиль рўйхатга олинишида йўл жамғармасига 3% ажратма ўтказилади. Йиғим автомобилнинг ҚҚС ва транспорт харажатларини қўшгандаги умумий суммасидан олинади.\nTesla божхонадан ўтказилиши қанчага тушади?\nМисол учун энг ҳамёнбоп моделни оламиз – Tesla Model 3.\nБундай автомобиль АҚШда 44 минг доллар туради.\nАвтомобилни Ўзбекистонга етказиб бериш 3,5 минг долларга айланади, демак, божхона чегарасидаги умумий қиймати – 47,5 минг АҚШ доллари.\nМана шу суммадан божхонадаги тўловларни чиқарамиз. ҚҚС тўлиқ божхона қиймати – акциз, бож ва транспорт харажатлари қўшилган суммадан олинади.\nБожхонадаги тўловлар = (Авто қиймати+Акциз+Бож+Транспорт харажатлари)*ҚҚС:\n(44000 (машина қиймати) + 3500 (етказиб бериш харажати) + 0 (акциз ва бож)) *20% ҚҚС = $ 9 500\nБожхона расмийлаштируви учун 114 доллар тўланади.\nБарча божхона йиғимлари ўзбек сўмида ҳужжатлар расмийлаштирилиши кунидаги МБ курси бўйича тўланади.\nБожхона ҳисобидан кейинги автомобилнинг тўлиқ қийматидан 3% миқдорида йўл жамғармасига йиғим ундирилади.\nБарча тўловлар (божхона ва йўл жамғармаси) амалга оширилгач, АҚШда 44 минг доллар турган Tesla Ўзбекистонда қарийб 59 минг доллар бўлади.\nШу тариқа, электрокарни Ўзбекистонга келтириш, божхонадан ўтказиш ва рўйхатга қўйиш унинг қийматининг 25%–30%га тўғри келади.\nЭътиборли жиҳат – электромобилларга ишлаб чиқарилган санасига кўра чекловлар белгиланмаган.\nЎзбекистонга Россия, Қозоғистон ёки Тожикистондан фойдаланишда бўлган электромобиллар олиб кириш ҳам мумкин (у ерларда минимал божлар амал қилади).\n2015 йилги Nissan Leaf SV\nФойдаланишда бўлган электромобиллар божхона харажатлари ҳам янгиларидаги каби ҳисобланади. Божхонада 20% ҚҚС ва йўл жамғармасига 3% тўлаш керак бўлади.\nМасалан, Россияда 2015 йилда чиқарилган Nissan Leaf SVни 24 минг долларга олиш мумкин. Ўзбекистонга олиб келингач, божхонадан чиққунича, у 30 минг долларга айланади.\nWant create site? Find Free WordPress Themes and plugins.2019 йилнинг 21 октябридан 23 октябригача Бирлашган Араб Амирлигининг Абу-Даби шаҳрида бутун дунё бўйлаб 5000 дан ортиқ сармоядор ва инноваторларни тўплаган энг йирик халқаро стартап фестивалларидан бири – MENA FinTech фестивали бўлиб ўтди, деб ёзади Хабар нашри. Бу йил IT Park томонидан ўтказилган Unbound Tashkent саралаш босқичи […]\n24 oktyabr 15:59


У кетди! Юракда армон, дилда айтилмаган сўзлар билан... (Видео) » Sangzor.uz - Жиззах янгиликлар портали\nAdmin 23-июн, 10:28 0 761 Спорт / Видео\nЎзбекистон миллий терма жамоасининг собиқ сардори - Одил Aҳмедов МТЖдаги фаолияти якунланганини эълон қилди. Ҳозир, кўплаб мухлислар жаҳл устида бундан хурсанд ҳам бўлди, бироқ ишонинг вақт ўтиб биз уни қумсаймиз...\n2011-йилдаги Осиё чемпионатини "ёндириб" ташлагач, Aҳмедов ўйлаб ўтирмай Россиядаги янги проект - "Aнжи"га йўл олди. Кўплаб юлдузлар билан рақобатлашган бўлсада, ҳеч қачон иккинчи рақамли бўлмади. Майли, буни муҳим эмас. Aсосийси, у ҳеч қачон ўз даражасидан паст футболни терма жамоада намойиш этмади. Ўзининг энг зўр йилларида мухлисларимизнинг ишонган тоғига айланди.\nЎзбекистон миллий терма жамоаси ҳақида сўз борар экан, биринчи навбатда ўтмишга назар ташлашимиз шарт. Одил Aҳмедов бу йиллар оралиғида турли ўйинларда иштирок этди, аммо мухлислар наздида чинакам етакчи эканлигини исботлашда давом этди. Унинг ўйинлари ҳақида сўз борар экан, натижаларга эътибор бермасликнинг имкони йўқ.\nТерма жамоа сафида 100 дан ортиқ ўйин 20 гол. 2011 ва 2019-йилги Осиё чемпионатларидаги илк голимизга муаллифлик қилган сардор МТЖ учун бошқа тўп сурмаслигини эълон қилди.\nТўғриси, бу биз учун улкан йўқотиш. Ҳозир, ҳамма термадан норози. Бунинг фонида Одил Aҳмедовнинг оқ либосни бошқа киймаслиги сезилмаяпти. Шу ёшида ҳам терма жамоада ўз ўрнини йўқотмаган ярим ҳимоячисиз бизга энди осон бўлмаслиги аниқ. Бугунги ўзбек футболи ҳар йили янги Aҳмедовларни кашф қиладиган даражада эмас. Aслида, Одил сингари туғма етакчилар ҳар куни ҳам футболга кириб келавермайди. Буни кўп ўтмай англаб етамиз.\nМен футболимизнинг турли вакиллари билан интервюлар уюштирганман. Ишонасизми, уларнинг биронтаси шу кунга қадар айтилган вақтда ташриф буюрмаган. Турли сабабларга кўра, кутиришар эди. тўғри келган. Одил Aҳмедов билан алоқага чиқдик ва интервюга кўндирдик.\nЭртаси куни кундузги 10:00 да суратга олиш борасида келишиб олдик. Мен одатимга кўра, бир соат аввал офисга етиб келдим. Чой дамлам ўз ўрнимга ўтирдим. Саволларимни бир кўздан кечирдим. Кейин, ойнадан катта кўчага тикилдим. Эътибор бериб қарасам, бизга кутган меҳмон 9:30 да ташриф буюрди. Aввалига танимадим. Одил машинадан тушди, ва қўлидаги соатига тикилди. Эртароқ келганини сезди шекилли, яна машинасига қайтиб ўтирди. Менга қўнғироқ қилмоқчи деб ўйладим. Йўқ у телефон қилмади. Ҳовлиқиб пастга тушдим.\nСалом бердим нега келганини айтмагани билан қизиқдим. Aҳмедов эса, самимий кулиб, эрта келгани учун безовта қилишни истамаганини айтди. Тўғриси, ҳайрон бўлдим. Журналистик фаолиятим давомида кўплаб бурни баланд футболчилар билан суҳбат қурганман, лекин рўпарамда Ўзбекистон миллий терма жамоаси сардори - Одил Aҳмедов турар эди. Тепага чиқдик. Бирга чой ичдик. Камералар ўрнатилгунига қадар суҳбатлашиб ўтирдик. Тўғриси, Одил билан яқиндан таниш эмасман, аммо уни яхши инсон, кучли шахс эканлигини тушуниб етишим учун шу воқеанинг ўзи менга кифоя бўлди. Интервью якунлангач, анчагача суҳбатлашиб ўтирдик. Бутун SPORTS.uz командаси ўзини қизиқтирган саволларни берди.\nОдил Aҳмедов биринчи навбатда кучли шахс эканлигини ўша куни тушуниб етдик. Ўз даврининг юртимиз футболидаги тенгсиз чарм тўп устаси бўлишига қарамай, у ҳеч қачон аввало инсон эканлигини унутмади. Буни кўплаб футболчилар билан суҳбатлашганимда тушуниб етганман. Бугунги футбол авлоди вакиллари ҳам Aҳмедовни чинакам етакчи ва яхши ака сифатида ҳурмат қилади. Майли, натижалар ўз йўлига, аммо футболимиз Миржалол Қосимовдан кейинги ўриндаги юлдузидан айрилди. Буниси аниқ.\nБиласизми, мухлислар футболни кўпинча бошқа томондан кўради. Келинг, инсоф билан айтайлик, Aҳмедовнинг ўз даражасидан пастроқ ҳаракат қилган ўйинини эслай оласизми? Майли, сўнгги учрашувларни кўрсатишингиз мумкин, бироқ тез орада 34 ёшни қарши олувчи футболчидан аввалги даражасини талаб қилишдан мантиқ борми? Йиллар ўз сўзини айтади. Биз қанчалар буни истасак ҳам Aҳмедов вақтни қувиб ўтишга қодир эмас. Бу унинг ягона камчилиги холос.\nФутболимиз ҳақида сўз борар экан, айтингчи нега шу кунга қадар бирорта чарм тўп устаси болалар футболи ривожи учун Одил сингари улкан ишни амалга оширмади? Унинг болалар футболи учун сарфлаётган пуллари, вақти, асаби ҳақида нега ҳеч ким фикр билдирмаяпти. Ҳеч қандай очко бермайдиган ўйинда амалга оширилмаган пенальти Aҳмедовнинг (2007-2021) 14 йиллик фаолиятини писанд қилмасликка баҳона бўлмайди.\nҚолган барча аспектлар борасида Aҳмедов мухлислар ишончини тўлиқ оқлашга тиришди. Саудия Aрабистонида бўлиб ўтган кичик турнирда жароҳатидан тўлиқ фориғ бўлмаган бўлсада, 3 ўйинда иштирок этди. Спорт формаси аъло даражада бўлмасада, ўйинларда жамоани елкасида олиб юришга уринди. Aфсуски, футболдаги мағлубиятларни ҳазм қилиш оғир.\nУмид қиламанки, УФA Aҳмедов билан чиройли хайрлашувни ташкил этади. Сардоримиз бунга ҳақли. Ўзбек футболининг ич-ичидан емирилиб кетишида уни айблаш кулгили. Тўғриси, Одилнинг бу тариқа терма жамоа лагерини тарк этиши ёқимсиз. У сўнгги сўзини айтгани йўқ эди. Буниси аниқ. Ҳозир мухлислар аламзада. Балки, шунинг таъсирида 9 рақамли "жангчи"мизнинг энди мадҳия айтаётганини кўрмаслигимизни чуқур ҳи этишмаяпти. Эслаб қолинг, ҳали Aҳмедов номини кўп тилга оламиз. Бунақанги футболчилар ҳар куни туғилавермайди.\nОдил Аҳмедов ЖЧ-2022 саралаш ўйинларига..\nОдил Aҳмедов фаолиятини Суперлигада давом..\nОдил Аҳмедов Эктор Купернинг терма жамоамиз..\nҚачон терма жамоамиз Тошкентда кучли..\nЛутфулла Тўраев терма жамоа қароргоҳини тарк..


Қозоғистондаги авария оқибатида 4 нафар ўзбекистонлик жабрланди\nҚозоғистондаги "Бейнеу-Тажен"автойўлининг Манғистау вилоятидан ўтувчи 82-километрида 19 май куни содир бўлган автоҳалокатда Ўзбекистоннинг 4 нафар фуқароси жабрланди.\nЎзбекистон Ташқи ишлар вазирлигининг билдиришича, жабрланганлардан бири – 28 ёшдаги Бобомурод Аширов Бейнеу туман касалхонасининг жонлантириш бўлимида қолмоқда.\nҚолган уч нафар ўзбекистонлик – 29 ёшли Дурдимурод Аширов, 39 ёшли Каримбой Шавхумов ва 35 ёшли Хайитмурод Гўшаров биринчи тиббий ёрдам кўрсатилгач, касалхонадан чиқарилган.\nХабарда айтилишича, йўл-транспорт ҳодисасига учраган “Лада Ларгус” енгил автомашинасида жами 7 киши, жумладан, тўрт нафар Ўзбекистон фуқароси бўлган. Авария оқибатида Туркия фуқароси воқеа жойида вафот этган.\nЖароҳатланган ўзбекистонликларга амалий кўмак бериш мақсадида Ўзбекистоннинг Қозоғистондаги элчихонаси Манғистау вилояти ва Бейнеу тумани маъмурияти билан алоқа ўрнатган.\n“Айни пайтда фуқароларни Ўзбекистонга қайтариш бўйича чоралар кўрилмоқда”, дейилади хабарда.


Жорж Сорос Alibabа компаниясининг ўзига тегишли акцияларининг катта қисмини сотиб юборди\n21:23 / 15.08.2015 2747\nАҚШлик молиячи ва сармоячи, миллиардер Жорж Сорос Хитойнинг Alibabа интернет-компаниясининг ўзига тегишли акцияларининг катта қисмини сотиб юборди.\nАҚШ Федерал захира тизими берган маълумотларга кўра, жорий йилнинг 1-чораги охирида Soros Fund Management жамғармаси Alibabа’нинг 370 млн долларлик акциялари пакетига эга эди. Жамғарма 30 июнга келиб фақатгина 4,9 млн долларлик акцияни ўзида қолдирди, деб хабар бермоқда Bloomberg агентлиги.\nҚайд этиш жоизки, Alibaba компаниясининг акциялари ўтган йилга нисбатан 26 фоизга тушиб кетди.\nAlibaba Хитойдаги энг йирик электрон тижорат майдонлари, жумладан улар орасидаги энг оммавий бўлган Taobao’га эгалик қилади. Компания бу майдонларда сотувчилар ва харидорларни бир-бирларига рўпара қилиб, уларга турли хизматлар таклиф қилади. Alibaba ҳисобига Хитойдаги электрон савдо айланмасининг 80 фоизи тўғри келади.


Нарсангиз кўп эмас, эҳтиёжингиз кам бўлсин - Hidoyat.uz\nАсосий саҳифа Мақолалар Нарсангиз кўп эмас, эҳтиёжингиз кам бўлсин\nЧоп этилди Iyul 10, 2020 Нарсангиз кўп эмас, эҳтиёжингиз кам бўлсинda fikr bildirishni o'chirish\n– Инсон зотининг сизни энг кўп ҳайратга соладиган одати қайси?\nДонишманд уларни бирма-бир санади:\n– Болаликдан зерикиб тезроқ катта бўлишга шошилади. Улғайганидан сўнг эса болалигини қўмсайди;\nПул топиш учун соғлигини бой беради. Аммо соғлигини тиклаб олиш учун пулларидан айрилади;\nЭртани ўйлаб бугунни унутади. Шу боисдан на бугунни, на эртани ёлчитиб яшайди; ҳеч ўлмайдигандек яшайдилар ва ҳеч яшамаган каби ўладилар.\n– Хўп, сиз нимани тавсия қиласиз?\n– Ҳаётнинг моҳиятини унутманг. Энг муҳими, ҳаётда кўп нарсага эга бўлиш эмас, оз нарсага эҳтиёжли бўлишдир.


Зеленский Михаил Саакашвилини лавозимидан маҳрум қилди - Zamin.uz\nГрузия собиқ президенти Михаил Саакашвили Украинанинг шаҳарсозликдаги муаммоли масалаларни ҳал қилиш бўйича мувофиқлаштирувчи кенгашидан чиқарилди. Украина президенти Владимир Зеленскийнинг фармони унинг расмий веб-сайтида эълон қилинди, деб ёзади «РИА Новости».\nЛавозимдан озод қилиш тўғрисидаги ҳужжат 4 март куни кучга кирди. Кенгашдаги бўш ўринга Ислоҳотлар ижроия қўмитаси эксперти Георги Схакайя тайинланди.\nМаълумот учун, илгари Грузия президенти бўлган Саакашвили 2013 йилда унга қарши жиноий иш қўзғатилганидан кейин мамлакатни тарк этганди.\nКейинчалик Украина фуқаролигини олган Саакашвали 2015 йил баҳорида Одесса вилояти губернатори этиб тайинланган. Бироқ 2016 йил ноябрь ойида Украинанинг ўша пайтдаги президенти Петро Порошенко Саакашвилини ишдан бўшатган ва 2017 йилда уни фуқаролигидан маҳрум қилган.\n2018 йил февраль ойида Украина ҳукумати сиёсатчини Польшага қувғин қилди. Саакашвали 2017 йилнинг кузида чегарачилар бўлинмасини ёриб ўтиб, ноқонуний равишда яна Украинага кириб келди.\nЯнги президент Владимир Зеленский 2019 йил 28 майда Саакашвилига фуқаролигини қайтариб берди ва бир йилдан сўнг уни Миллий ислоҳотлар кенгаши ижроия қўмитаси раҳбари этиб тайинлади.\nАввалроқ Михаил Саакашвили Грузия мухолифатини норозиликларни тўхтатмасликка чақиргани ҳақида хабар берилганди. У, шунингдек, Тбилисида «Ягона миллий ҳаракат» мухолиф партия раиси Никанор Мелиянинг ҳибсга олинишини қоралади. Саакашвилининг айтишича, уни қўлга олганларнинг ўзлари «жуда узоқ вақт қамоқда ўтиради».\nЭслатиб ўтамиз, Грузия полицияси 23 февраль куни «Ягона миллий ҳаракат» (ЯМҲ) мухолифат партияси етакчиси Никанор Мелияни ҳибсга олганди. У 2019 йилда тартибсизликлар уюштирганликда ва Грузия парламентига қилинган ҳужумда иштирок этганликда айбланмоқда.\nГрузиядаги «Ягона миллий ҳаракат» партияси грузиялик сиёсат арбоби Михаил Саакашвили томонидан ташкил этилган. У партияни бошқариш давомида ҳокимиятга эгалик қилиб келган, аммо 2012 йилги парламент сайловларида партия бизнесмен Бидзина Иванишвили томонидан асос солинган «Грузия орзуси» иттифоқига ютқазган. “Замин” янгиликларини “Youtube”да кузатиб боринг\n1-11-2020, 20:05, Дунё\n21-12-2016, 22:27, Дунё\nЯнгиликлар » Дунё » Зеленский Михаил Саакашвилини лавозимидан маҳрум қилди


Руҳият – Сурхон тонги\nБош саҳифа / Руҳият\nИюн 30, 2021\tРуҳият 0\nПсихологларнинг олиб борган илмий тадқиқотлари имзоларга қараб ҳам инсон характерини билиш мумкинлигини кўрсатмоқда. Бу тадқиқот натижалари нечоғли ҳақиқатга яқинлигини билмадиг-у, аммо бу орқали ўзингизга, табиатингизга бир назар ташлаб, айрим кичик камчиликларингизни тўғирлаб олишингиз мумкин. Имзо ўлчамингиз катта-катта бўлса, фикрлаш доираси кенг, кичик бўлса, бир сўзли инсонсиз. Узун имзо – синчков, …\nЯнвар 27, 2021\tРуҳият 0\nАгар сизнинг ичингизда қўрқув бўлса, ҳаёт сизни қўрқитади. Агар сизнинг ичингизда агрессия бўлса, ҳаёт сизга «ҳужум қилади». Агар сизнинг ичингизда айбдорлик ҳисси бўлса, ҳаёт сизни «жазолаш» йўлини топади. Агар сизнинг ичингизда талашиш истаги бўлса, сиз рақибларга эга бўласиз. Агар сизнинг ичингизда хафалик бўлса, ҳаёт сизга янаям хафа бўлишингиз сабабини топади. …


Аҳмадия Мусулмон Жамоатининг Раҳнамоси Канадага қарашли Регинада янги масжид очди - Uzbek\nHome > Пресс-релизлар > Аҳмадия Мусулмон Жамоатининг Раҳнамоси Канадага қарашли Регинада янги масжид очди\nАҳмадия Мусулмон Жамоатининг Раҳнамоси Канадага қарашли Регинада янги масжид очди\nҲазрат Мирзо Масрур Аҳмад Канадага уюштирган иш-сафари мобайнида “Маҳмуд” масжидини очиб, жума хутбасини ўқиди\nАҳмадия Мусулмон Жамоати жуда катта қувонч билан қуйидагиларни билдиради: 2016-йилнинг 4-ноябрида Аҳмадия Мусулмон Жамоатининг Бутун дунё Раҳнамоси, Масийҳи Мавъуд ва Имом Маҳдий – Ҳазрат Мирзо Ғулом Аҳмад (алайҳиссалом)нинг 5-Халифаси Ҳазрат Мирзо Масрур Аҳмад (Аллоҳ таоло унга Ёрдамчи бўлсин) Канададаги Саскачеван вилоятининг пойтахтиРегина шаҳрида “Маҳмуд” масжидини очди.\nУлуғ Муҳтарам Халифа келиб, эсталик тахтаси билан расмий турда масжидни очди ва Аллоҳ таолога розичилик билдириб, дуо сўради.\nШундан сўнг у Ҳазрат янги солинган масжидда жума хутбасини ўқиб, масжидларнинг ҳақиқий ва тинчлик мақсад-муддаолари ҳақида тўхталди.\nБундан ташқари Ҳазрат Мирзо Масрур Аҳмад масжиднибино қилиш учун маблағ йиққан ва унинг моддий қурилишида катта роль ўйнаган маҳаллий Аҳмадий мусулмонларнинг амалга оширган ҳаракатлари ва қурбонликларини олқишлади. У Ҳазрат масжид қурилишига сарфланган маблағ масжидни қуришга ёрдам бериш мақсадида ўз вақтларини кўнгилли сифатида ажратган маҳаллий Аҳмадий мусулмонлар қилган молиявий қурбонликлар асосида аямай тежалганини айтди. Масжидни солишга маҳаллий Аҳмадий мусулмонлар 41,500 соатни тақсимлашган.\nАҳмадий мусулмонларнинг тинчлик амаллари билан экстремистларнинг ҳаракатлари ўртасидаги қарама-қаршилик ҳақида Ҳазрат Мирзо Масрур Аҳмад шундай деди:\n“Баъзи бир мусулмонлар дунёда бебошликни ёйиш билан шуғулланиб турган бир даврда Аҳмадий мусулмонлар ўз вақтлари ва мол-мулкини Аллоҳ таоло Уйларини қуришга бағишлашмоқда. Аҳмадий мусулмонлар Севимли Пайғамбаримиз Муҳаммад (саллаллоҳу алайҳи ва саллам)нинг “кимда-ким бу дунёда Аллоҳнинг Уйини қурса, у ўзи учун жаннатда уй қуриб олган бўлади” деган сўзларига мувофиқ амал қилишмоқда”.\nҲазрат Мирзо Масрур Аҳмад шундай деб давом этди: Аҳмадий мусулмонлар қилган қурбонликлар Аллоҳ таолонинг розилигига эришиш ва Ислом дини тўғрисидаги нотўғри тушунчаларни бартараф этиш учун эди.\n“Аҳмадий мусулмонлар қилган қурбонликлар дунёни масжидлар ва Ислом дини таълимотлари дунёда бебошликни пайдо қилиш сабабчиси эмас, аксинча бу дунё ва у дунёда ўзимизни ислоҳ қилиш сабабчиси эканидан огоҳлантириш учун эди. Улар инсонларни ўз Яратгувчиси ва Унинг хилқатини севишга чорлайди”.\nУ Ҳазрат шундай деди: Канададаги Аҳмадий мусулмонлар жуда бахтли, чунки улар масжидларни қура оладиган ва эркинлик билан ўз эътиқодларига мувофиқ амал қила оладиган мамлакатда яшашади. Покистонда яшаган Аҳмадий мусулмонлар эса бундай қила олмай қолишди.\n“Кўпинча Покистондаги Аҳмадий мусулмонлар ниҳоятда тинчсизланиб қонунлар ўзгариб кетсин, натижада биз масжидлар қурайлик ёки ҳеч бўлмаса, жамоат намозимизни адо этиш учун намозхоналарни қуриб олайлик деб дуо қилишингизни сўранамиз, деб менга хат ёзишади. Сўнгги пайтда уларга имом туриб, намозга имомлик қиладиган меҳроби бор бир ҳужра қуришга ҳам рухсат йўқ, масжиднинг ўзига хос хусусиятлари эса, масалан, миноралар ва гумбазлар ҳақида ўйлаш ҳам бефойда. Ҳақиқатда, баъзи бир минтақаларда вазият шунчалик оғир: Аҳмадий мусулмонлар ҳаттоки, Маккага қаратиб солинган иморатларни ҳам қура олишмайди”.\nУ Ҳазрат шундай деди: дунёпарастлик устунлик қилаётган бир пайтда бошқаларга руҳоният ва диннинг баракалари ҳақида маълумот бериш Аҳмадий мусулмонларнинг вазифаси бўлиб ҳисобланади.\n“Ҳозирги пайтда дунёнинг аксарият қисми фақат молиявий ўсиб-ривожланишни ўзининг бирдан-бир мақсади деб ўйлашади… мана шундай маҳалда моддиятга интилиш абадий қувонч ёки қониқишни олиб кела олмайди деган нарсадан дунёни огоҳлантириш Аҳмадий мусулмонларнинг зиммасидаги бурч. Ундан кўра қувончлар ва хайриянинг ҳақиқий ҳамда мангу қуроллари Аллоҳ таолонинг ҳақ-ҳуқуқларини адо этиш билан насиб этади”.\nУ Ҳазрат шундай деди: масжид маҳаллий халқ орасида қизиқишни уйғотади ва маҳаллий халқ масжидга қатнаганларнинг амалларига нигоҳ ташлаб туришади. Шунинг учун ҳар доим энг аъло одоб-ахлоқ амаллари ва ҳақиқатни қўллаб-қувватлаш ҳар бир Аҳмадий мусулмоннинг вазифаси бўлиб ҳисобланади.\nЖума хутбасининг ниҳоясида Ҳазрат Мирзо Масрур Аҳмад шундай деб дуо қилди:\n“Аллоҳ таоло болаларимизга уларнинг ота-онаси амалга оширган молиявий қурбонликларни тушунишга куч-қувват берсин, шунингдек, улар қурган масжидлар Ислом динининг ҳақиқий таълимотларини ёйсин, улар ўз болаларига берган одоб-ахлоқ ва руҳоний йўналиш фақат амалда уларнинг ота-онаси улар учун қолдирган ҳақиқий бойлик бўлсин. Аллоҳ таоло келажак авлодларга ушбу аҳду паймонни ўз болаларигача етказиш имкониятини ҳам берсин”.\nPrevious Post “Адолатсиз дунёда адолат” – Аҳмадия Мусулмон Жамоатининг РаҳнамосиЙорк университетида тарихий мурожаат қилди\nNext Post “Бизнинг жиҳодимиз – бу севги ва меҳрибонлик” –Аҳмадия Мусулмон Жамоатининг Раҳнамоси\nибодат Ислом Канада Масжидлар Сафарлар Хилофат


Абу Бакр розияллоҳу анҳу: Адолат ва тенглик тамойили\nBy Исмоил Муҳаммад Яъқуб on 09/26/2017 АБУ БАКР ТАРИХ ХУЛАФОИ РОШИДИНЛАР\nАдолат ва инсонлар ўртасидаги тенглик тамойилини эътироф этгани\nАбу Бакр Сиддиқ розияллоҳу анҳу ўзининг илк хутбасида, жумладан, шундай деганди: “Сизларнинг орангизда заиф бўлган киши, иншааллоҳ, то унинг ҳаққини олиб бермагунимча менинг ҳузуримда кучлидир. Сизларнинг ичингиздаги кучли кимса, иншааллоҳ, то ундан ҳақни олмагунимча менинг наздимда заифдир”.\nМусулмон жамиятини барпо этишда муҳим рол ўйнайдиган исломий қоидаларни ўрнатиш ислом ҳукуматининг энг асосий мақсадларидан бўлиб, улардан энг муҳими шўро, адолат, тенглик ва эркинлик тамойилларидир. Сиддиқ ўзининг умматга хитобида ушбу тамойилларни тўла эътироф этди. Шўрога амал қилинганлик унинг сайланиши, унга байъат берилиши, жомеъ масжидда умумхалқ олдида нутқ сўзлашида кўринди. Адолати эса ўша хутбасидаги сўзларида яққол ўз аксини топди. Шубҳасиз, Абу Бакр Сиддиқ тушунчасидаги адолат фақатгина ислом жамияти ва ислом ҳукмини ўрнатишда асосий пойдевор бўлувчи ислом адолатидир. Зотан, зулм ҳукмрон бўлган ва адолат ўрнатилмаган жамиятда ислом йўқдир.\nОдамлар ўртасида адолат ўрнатиш ҳеч бир ҳоким ё амирнинг хоҳиш-ҳавосига ташлаб қўйиладиган ихтиёрий ишлардан эмас, балки бу иш ислом динидаги энг муқаддас ва энг муҳим вазифалардан саналади. Уммат адолат қилиш вожиблигига иттифоқ қилган. Фахрур Розий айтади: “Уммат ижмо қилганки, ким ҳоким бўлса, адолат билан ҳукм қилиш унга вожиб бўлади”.\nҚуръон ва Суннатдан бўлган очиқ далиллар бу ҳукмни қўллаб-қувватлайди. Зеро, адолат ва тенглик ўрнатишга, зулмга барҳам беришга, зулмнинг ҳар қандай турига қарши барча воситалар билан курашишга бел боғлайдиган исломий жамият барпо қилиш ислом давлатининг ғояларидандир. Ҳар бир инсон ўзининг талаб қилаётган ҳақ-ҳуқуқларига ортиқча куч ва маблағ сарфлашга муҳтож бўлмаган ҳолда имкон қадар осон ва тез йўллар билан етиши учун майдонни кенг очиб бериш ва йўлларни осонлаштириш давлат зиммасидаги вазифалардан саналади. Давлат ҳақ эгасининг ўз ҳаққига эришиши олдида тўғаноқ бўладиган ҳар қандай тўсиқларни олиб ташлаши лозим бўлади.\nИслом ҳокимларга одамлар ўртасида уларнинг тиллари, ватанлари, келиб чиқишлари ва ижтимоий аҳволларидан қатъий назар адолат ўрнатишни вожиб қилди. Сиддиқ розияллоҳу анҳу ушбу тамойилга изчил амал қилиб, низолашиб келганлар ўртасида адолат қиларди, ҳақ билан ҳукм қиларди, маҳкум ўзининг қариндошлари ё душманларидан бўлиши, бойлардан ё камбағаллардан бўлиши, ишчи-хизматчилар ё иш берувчилардан бўлиши унинг учун аҳамиятсиз эди. Зеро, Аллоҳ таолонинг қуйидаги сўзлари унинг дастури амалига айланган эди: “Эй мўминлар, Аллоҳнинг Ўзи учун ҳақ йўлни тутувчи, адолат билан гувоҳлик берувчи бўлингиз! Бирон қавмни ёмон кўришингиз сизларни адолат қилмасликка тортмасин! Адолат қилингиз! Шу тақвога яқинроқдир. Аллоҳдан қўрқингиз! Албатта Аллоҳ қилаётган амалларингиздан хабардордир” [Моида: 8].\nСиддиқ розияллоҳу анҳу адолат борасида қалбларни асир этадиган ва ақлларни лол қолдирадиган бир намуна эди. У адолатни одамларнинг қалбларини иймонга очадиган амалий даъват деб кўрар эди. У нафақалар ва туҳфалар беришда одамлар ўртасида адолат қилди, улардан адолатда унга кўмакчи бўлишларини талаб қилди. Бир ҳодисада у ўзини қасосга тутиб бердики, бу унинг Аллоҳ субҳанаҳу ва таолодан нечоғли қўрқишига ва адолатга нақадар амал қилишига далил бўлади. Абдуллоҳ ибн Амр ибн Ос розияллоҳу анҳудан ривоят қилинади: Абу Бакр Сиддиқ жума куни одамларга мурожаат қилиб: “Эртага садақа туяларни ҳозир қилинглар, одамларга тақсимлаб берамиз. Бироқ, ҳеч ким бизнинг изнимизсиз олдимизга кирмасин”, деди. Бир хотин эрига: “Мана бу арқонни олинг, шояд Аллоҳ бизга бирон туяни насиб қилган бўлса”, деб эрининг қўлига арқон тутқазиб чиқарганди. У одам келиб, Абу Бакр ва Умар розияллоҳу анҳумони туя қўрасига кириб кетаётганларини кўриб, уларга қўшилиб кирди. Абу Бакр уни кўриб: “Сен нега кирдинг?!”, деб, қўлидаги арқонини олиб, у билан уни урди. Туялар тақсимлаб бўлингач, Абу Бакр ҳалиги одамни чақириб, арқонини берди ва қасосингни ол, деди. Шунда Умар: “Йўқ, қасос олмасин! Сиз бу ишни суннат қилиб қўйманг”, деди. Абу Бакр: “Қиёмат куни ким мени Аллоҳнинг жазосидан қутқариб олади?!”, деди. “Яхшиси, сиз уни рози қилинг”, деди Умар. Сўнг Абу Бакр ғуломига бир туяни эгар-жабдуғи билан келтиришини буюрди ва унга қўшимча бир кийимли мато ва беш динор бериб, у одамни рози қилди.\nЭнди Абу Бакр Сиддиқ розияллоҳу анҳу ўзининг умматга қилган хутбасида эътироф этган тенглик (ҳаммани бир хилда тенг кўриш ва тенг ҳуқуқлилик) тамойили ҳақида гапирадиган бўлсак, у ислом ўрнатган ва у билан ҳозирги замондаги энг янги қонунлардан ўзиб кетган умумий қоидалардан бири саналади. Қуръони Каримда Аллоҳ таоло бутун башариятнинг тенглигини таъкидлаган. Аллоҳ таоло айтади: “Эй инсонлар, Биз сизларни бир эркак ва бир аёлдан (Одам ва Ҳавводан) яратдик ва бир-бирларингизни танишингиз учун сизларни (ҳар турли) халқлар ва элатлар қилдик. Шубҳасиз, Аллоҳ наздида сизларнинг энг ҳурматга сазоворларингиз Аллоҳдан кўпроқ тақво қилганларингиздир. Албатта, Аллоҳ билгувчи ва хабардор Зотдир” [Ҳужурот: 13].\nИслом наздида барча баробардир, ҳокиму маҳкум, эркагу аёл, арабу ажам, оқу қора бир хил тенг ҳуқуқлидир. Ислом одамлар ўртасидаги жинс, ранг, насаб ва табақавий бўлинишларни бекор қилди, шариат олдида ҳокимлар ҳам, оддий халқ ҳам бир хил мақомга эга бўлди. Сиддиқ розияллоҳу анҳунинг ушбу тамойилга оғишмай амал қилгани бунга энг яхши шоҳид бўла олади. У шундай деганди: “Эй одамлар, мен сизларга бошлиқ қилиндим. Ҳолбуки, сизларнинг энг яхшингиз эмасман. Энди агар яхши иш қилсам, менга ёрдам беринглар, агар ёмон иш қилсам, мени тўғрилаб қўйинглар! Сизларнинг орангизда заиф бўлган киши, иншааллоҳ, то унинг ҳаққини олиб бермагунимча менинг ҳузуримда кучлидир. Сизларнинг ичингиздаги кучли кимса, иншааллоҳ, то ундан ҳақни олмагунимча менинг наздимда заифдир”.\nМусулмонларга байтулмолдан инфоқ қилар ва молларни ҳаммага баробар тақсимларди. Ибн Саъд ва бошқалар шундай ривоят қиладилар: Абу Бакр Сиддиқ Сунҳда яшаб турганида байтулмол ҳам ўша ерда бўлиб, у қўриқланмас эди. “Байтулмолга қоровул қўйсангиз бўларди”, деганларга: “Ҳожати йўқ, эшикнинг қулфи борлиги етарли”, деб жавоб берарди. У байтулмолдаги нарсаларни бериб юборар ва унда ҳеч нарса қолдирмас эди. Мадинага кўчиб ўтгач, байтулмолни ҳам ўзи яшаб турган ҳовлига кўчирди. Унинг халифалиги даврида бир неча конлар очилиб, уларнинг даромадларидан бир қисми байтулмолга келиб тушарди. Абу Бакр розияллоҳу анҳу уларни озод ва қул, эркак ва аёл, катта ва кичик демай, барчага баробар тақсимлаб берарди. Ойша розияллоҳу анҳо айтади: “Биринчи йили озодга ҳам, қулга ҳам, аёлга ҳам, чўрига ҳам ўн (дирҳам)дан тақсимлаб берди. Иккинчи йили эса ҳаммага йигирма (дирҳам)дан берди. Баъзи кишилар келиб: “Эй Расулуллоҳ соллаллоҳу алайҳи ва салламнинг халифаси, сиз байтулмолдаги молларни ҳаммага баробар бўлиб беряпсиз. Фазилат эгалари, исломга илк даврларда кирган ва пешқадам кишиларга кўпроқ берсангиз бўларди”, дейишганида ва бир гал Умар ибн Хаттоб розияллоҳу анҳу шу борада у билан тортишиб: “Икки марта ҳижрат қилган ва икки қиблага қараб намоз ўқиган пешқадам зотлар билан Фатҳ йилида исломга кирган кишиларни тенг кўрасизми?!”, деганида: “Улар Аллоҳ учун амал қилишди, уларнинг пешқадамликлари ва фазилатларининг савобини Аллоҳ таолонинг ўзи беради. Бу дунё бор-йўғи сафарга отланган отлиқнинг йўл озуқаси холос”, деб жавоб берганди.\nУмар розияллоҳу анҳу ўзи халифа бўлган даврда молларни тақсимлаш йўлига ўзгартириш киритган, бу борада ислом ва жиҳоддаги пешқадамликларига қараб баъзиларни муқаддам ўринга қўйган эсада, халифалигининг охирларига келиб: “Агар ўтган ишларни ортга қайтариш имкони бўлганида мен ҳам Абу Бакрнинг йўлига қайтган ва молларни одамлар ўртасида тенг тақсимлаган бўлардим”, деган эди.\nАбу Бакр розияллоҳу анҳу адолат ўрнатишда ва одамлар ўртасида тенгликни қарор топтиришда раббоний йўлга эргашди, заиф-бечораларнинг ҳақ-ҳуқуқларини риоя қилди. Умрининг охиригача шу олий қадриятларни ҳаётга татбиқ қилиб яшади. У адолат ҳокимга ҳам, маҳкумга ҳам азизлик келтиришини яхши англарди. Шунинг учун адолатни ўз сиёсатининг ўзагига айлантирганди.\n “Ал-бидоя ван-ниҳоя” (6/305).\n Тафсири Розий (10/141).\n «Тарихуд даъва илал ислам фий аҳдил хулафа” (410-бет).\n Ибн Саъд (3/193).\n Мовардий, “Ал-аҳкомус султония” (201-бет).\nAvvalgi maqolaСавол-жавоб: “Никоҳда маҳр шартми?” (Шайх Содиқ Самарқандий)\nKeyingi maqola Савол-жавоб: “Отанинг ножўя ҳаракатини онага етказиш” (Шайх Содиқ Самарқандий)


Спортдаги ҳалоллик ва ғирромлик – HURRIYAT\nСпортдаги ҳалоллик ва ғирромлик\n3 oy oldin Behzod 400\nХалқаро олимпия қўмитаси (ХОҚ) Ижроия кенгаши яқинда бўлган йиғилишида 2012 йилги Лондон олимпиадасининг 5-ўрин соҳиби Иван Ефремовга бронза медали топшириш тўғрисида қарор чиқарди.\nАжойиб хушхабар! Бироқ беихтиёр савол туғилади: нега бронза медали шу мусобақада 4-ўринни эгаллаган андижонлик Руслан Нуриддиновга эмас, 5-ўрин эгасига берилди?\nЖаҳондаги энг нуфузли спорт ташкилоти — ХОҚнинг асосий мақсади мусобақаларда ҳалол курашни таъминлаш. Бунинг учун ХОҚ ҳар бир олимпиада тугагандан кейин совриндорлар ва юқори ўринларни эгаллаган спортчилардан олинган тестларни қайта таҳлилдан ўтказади. Чунки спортда ғирромлик билан натижалар кўрсатишга интилаётганлар сони йил сайин ошиб бормоқда. Улар мусобақалар олдидан ҳар хил тақиқланган биологик ва кимёвий кучайтиргичлардан, бир сўз билан айтганда, допинглардан фойдаланиб, ўзларига керакли натижаларни кўрсатмоқда.\nХОҚ тасарруфида 2019 йилда ўтказилган допинг текширувида Лондон олимпиадаси оғир атлетика мусобақаларининг 105 килограммгача вазн тоифасида ғолиб чиққан Иван Торохтий тақиқланган модда қабул қилгани аниқланди ва олтин медали қайтариб олинди. Афсуски, шу мусобақада 4-ўринни олган ҳамюртимиз Руслан Нуриддинов ҳам допинг қабул қилгани аниқланган ва унинг натижалари бекор қилинди. Халқаро оғир атлетика федерацияси Руслан Нуриддинов маълум муддатга мусобақалардан четлатилди.\nШу боис, мусобақада 5-ўринни олган Иван Ефремовга ўзидан олдинги икки спортчи допинг қабул қилгани аниқланиб, натижалари бекор этилгани учун Лондон олимпиадаси бронза медали топшириладиган бўлди. Яъни, ХОҚ саъй-ҳаракати билан спортдаги ғирромлик фош этилди ва ҳалоллик ғалаба қозонди.\nЛондон олимпиадасига тааллуқли биз учун яна бир жудаям хунук хабар шу йил тарқалди: олимпиадада қатнашган эркин курашчилар тестлари допинг назорати натижалари эълон қилинди. Унга кўра, Ўзбекистон номидан қатнашган эркин курашчилар — Лондон олимпиадасида олтин медаль олган Артур Таймазов ва бронза медали билан қайтган Сослан Тигиев ҳам допинг қабул қилган экан ва уларнинг натижалари бекор қилинди. Табиийки, ҲОҚ уларга берилган олимпиада медалларини қайтариб олиш тўғрисида қарор чиқарди. Энг ачинарлиси, бу спортчилар ҲОҚнинг “қора рўйхати”га 2017 йилда ҳам тушишганди. Ўшанда Пекин олимпиадасида олтин медаль олган Артур Таймазов ва кумуш медаль билан тақдирланган Сослан Тигиевнинг натижалари бекор қилинганди. Кўпчиликнинг ёдида, олимпиадалардан ғолиблардай қайтган бу спортчиларга юртимизда қандай ҳурмат ва эҳтиром кўрсатилганди…\nЮртимизда спортчиларга яратилаётган шарт-шароит, ҳар бир олимпиада медали учун берилаётган давлат мукофотлари ва машиналар хорижлик спортчиларнинг ҳавасини келтираётгани ҳам бор гап. Маълумки, Халқаро спорт федерациялари допинг қабул қилаётган давлат вакилларини ўзларининг тасарруфидаги мусобақаларда қатнаштирмайди. Масалан, Болгария оғир атлетикачилари кетма-кет “қўлга тушгани учун” Халқаро оғир атлетика федерацияси уларни бир неча йилга мусобақалардан четлатганди. Бошқа халқаро спорт федерациялари ҳам айнан допинг туфайли айрим давлат спортчиларига шундай чора кўришган. Мутасаддиларимиз бундан кейин ҳалол курашни умрининг мазмуни, деб билган спортчиларимизнинг айбсиз айбдор бўлиб, дунёнинг энг нуфузли мусобақаларидан маҳрум этилмаслиги учун қатъий чора-тадбирлар кўришлари керак.\nХуллас, ХОҚ тасарруфида ўтган допинг назоратларига кўра, юртимиз олимпиада медаллари ғазнасига битта бронза медали қўшилди. Аммо иккита олтин, битта кумуш ва битта бронза медаллари қайтариб олинди. Бу мутасаддиларимизга кейинги олимпиада ва нуфузли мусобақаларга борадиган спортчиларимизни қайта-қайта допинг назоратидан ўтказиш вазифасини юклайди. Аниқроғи, спортимиздаги ғирромлик касалини батамом даволаш учун Президентимиз Шавкат Мирзиёев таъкидлаган “Ҳалоллик вакцинаси” билан спорт аҳлини ҳам эмлаш керакка ўхшайди. Шунда спортимизда ҳалол меҳнат, ҳалол рақобат, ҳалол кураш қарор топади.\nТўғри, спортчиларнинг халқимизга, давлатимизга берадиган асосий маҳсулоти — олимпиада медаллари ҳисобланади. Негаки, олимпиада медаллари сони ва салмоғига қараб, мамлакат спортига халқаро миқёсда баҳо берилади. Ғирромлик билан медаль олиб келиш эса спортимиз келажагига соя солади. Биламиз, Олимп чўққисига кўтарилиш осон эмас. Лекин деҳқон маҳсулоти — мева-сабзавотни етиштириш ҳам, рассом маҳсулоти — бадиий асарни яратиш ҳам енгил иш эмас. Улар ўз маҳсулотларини ҳалол меҳнатлари эвазига халқимизга етказиб бераяпти, бунинг учун ҳеч қайсиси мукофот ва машина таъма қилишаётгани йўқ. Юрт ўғлони ана шундай бўлади.\nЧунки, деҳқон маҳсулотини етказиш учун ўз маблағини сарфлайди, бор кучи, билим ва тажрибасини сафарбар этиб, йил бўйи ҳалол меҳнат қилади. Рассом ҳам керакли бўёқ ва хомашёни ўз пулига сотиб олиб, кеча-кундуз изланади ва йиллар давомида ўз бадиий асарини яратади. Спортчининг умр йўли эса шундай — ўқувчилик даврида давлат маблағига қурилган спорт майдонларида шуғулланади, ўсмирлигида давлат маблағига бунёд этилган спорт иншоотларида давлат маош берадиган мураббийлар қўл остида маҳоратини оширади, кейин давлат маблағи эвазига ташкил этиладиган ўқув-машғулот йиғинларида тайёргарлик кўради, сўнгра давлат маблағига мусобақаларга боради. Шундай экан, спортчи сифатида улғайиб, камолга етиб, халқимиз олдидаги вазифасини бажариши, яъни ўзининг асосий маҳсулоти олимпиада медалларини олиб келиши зарур.\nСпорт одамда ватанпарварлик фазилатини тарбиялайди. Агар спортчига мукофот ва машина берилмаса медаль ололмайди, деб ўйласангиз хато қиласиз. Агар чиндан ҳам шундай бўлса, мукофот бериш ҳақида эмас, спортчиларнинг ватанпарварлик туйғусини тарбиялаш тўғрисида жиддий бош қотириш керак эмасмикан?! Масалан, норвегиялик спортчилар 2018 йилда бўлган Пхёнчхан қишки олимпиадасида юқори натижаларга эришса ҳам давлат томонидан мукофот берилмаслигини яхши билишарди. Лекин Норвегия спортчилари ўз ғурури, Ватан шаъни учун мусобақаларда ҳалол курашди ва Пхёнчхан олимпиадасида 14 олтин, 14 кумуш, 11 бронза медалларини қўлга киритиб, умумжамоа ҳисобида биринчи ўринни эгаллашди.\nБирни кўриб фикр қил, бирни кўриб шукр, дея бежиз айтишмаган. Биз ҳам олимпиадалар чоғида Норвегия тажрибасини қўллаб кўрайлик. Ишончим комил, юртимизда жонажон Ўзбекистонимиз олдидаги муқаддас бурчини ҳалол бажарадиган ватанпарвар спортчиларимиз кўп. Улар ҳалол курашда олимпиада медалларини олишга, Ватанимизни дунёга машҳур қилишга қодирлар. Зотан, спортчи учун Ватан шаън-шавкатини оширишдан ортиқ бахт йўқ.\nPrevious Ёлғоннинг узун қўллари\nNext “Ҳамманинг ўз дарди бор…” ёхуд “мардикор бозори”дан репортаж


Жиззахда 110 691 нафар шахс ОИВ инфекцияси текширувидан ўтказилди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахда 110 691 нафар шахс ОИВ инфекцияси текширувидан ўтказилди\nЖиззахда 110 691 нафар шахс ОИВ инфекцияси текширувидан ўтказилди\nЖорий йилнинг шу даврига қадар Жиззах вилоятида 110 минг 691 нафар шахс ОИВ инфекцияси текширувидан ўтказилиб, текширув қамраб олиниши ўтган йилга нисбатан 20 фоиз кўпайган. Бу ҳақда вилоят ОИТСга қарши курашиш маркази бош шифокори Нилуфар Асқарова маълум қилди, деб ёзади «Turon24».\n«ОИВ инфекциясининг вилоятдаги таҳлилига эътибор қарацак, 2018 йилнинг 1 ноябрь ҳолатига вилоятда 522 нафар шахс ОИВ инфекциясини юқтириб, яшаб келмоқда, — дейди бош шифокор Нилуфар Асқарова. — Беморларнинг 244 нафари эркак, 278 нафари аёл жинсига мансуб. Умумий беморлар ичидан 60 нафари 18 ёшгача бўлган болалардир. Жорий йилнинг 10 ойи давомида 69 нафар шахсда ОИВ инфекцияси аниқланди, шундан 3 нафари 18 ёшга тўлмаган болалардир».\nЎтган 2017 йилга нисбатан вилоятда касаллик аниқланиши Шароф Рашидов туманида 12 та ҳолатга, Бахмал туманида 5 та ҳолатга, Жиззах шаҳрида 2 та ҳолатга, Ғаллаорол туманида 3 та ҳолатга кўпайган.\nҲар бир беморга касаллик юқиши даврлари ва юқиш йўллари ўрганилганда, бу бир йил ичида юқиш ҳолати эмас, балки бир неча йиллар олдин юққани аниқланган. Жами 69 нафар беморнинг 17 нафари (25,6 фоиз) тиббий кўрик жараёнида, 12 нафари (17,4 фоиз) ОИВ инфекцияли беморларнинг жинсий шериклари (эри ёки хотини) сифатида текширилганда, 10 нафари (14,5 фоиз) меҳнат мигрантлари сифатида текширилганда, 7 нафари (10,1 фоиз) ҳомиладор сифатида текширилганда, 5 нафар (7,2 фоиз) никоҳланувчи сифатида текширилганда ва бир нафари (1,4 фоиз) тиббиёт ходими бўлиб тиббий кўрикдан ўтиш жараёнида касаллик аниқланган. ОИВ аниқланган беморларнинг 29 нафари эркак, 40 нафари аёллардир.\nВилоят ҳокими ўринбосари Ботир Тўхтамишевга кўра, Давлат дастури асосида ҳудудий ОИВ диагностика лабораторияларини 232 миллион сўмлик тиббий асбоб-ускуналар ва аппаратлар билан таъминлаш бўйича иш олиб борилмоқда.\nЖиззахда чакана товар айланмаси қандай бўлмоқда?\nЖиззахда ОИТСга қарши қандай ишлар амалга оширилмоқда


Клопп: «Ўзимизни «Челси» каби тута олмаймиз»\n«Ливерпуль» бош мураббийи Юрген Клопп мерсисайдликларнинг трансферлар ойнасидаги суст иштироки сабабини айтди.\n«Барча клубларда вазиятлар турлича. Биз ноаниқлик даврида яшаяпмиз.\nБаъзи клубларга келажак қанчалик ноаниқ бўлиши муҳим эмас, чунки улар мамлакатлар ва олигархларга тегишли. Бу ҳақиқат.\n«Ливерпуль» – бошқа клуб. 2 йил аввал Чемпионлар Лигаси финалига чиқдик, кейинги йили ғолиб бўлдик, сўнг Премьер-лигани ютдик. Муҳими, жамоа таркибини сақлаб қолдик.\n«Ливерпуль» бир кеча-кундузда ҳаммасини ўзгартира олмайди ва «Энди биз «Челси» каби ҳаракат қиламиз» деб эълон бермайди.\nДоим таркибни кучайтиришни хоҳлаймиз, аммо турли йўллар мавжуд. Улардан бири – янги футболчилар билан шартнома имзолаш, иккинчиси – биргаликда ишлаш, маҳоратни яхшилаш ва камчиликларни йўқ қилишга уриниш. Бу футбол», – дея Клоппнинг сўзларини келтиради BBC.


Кўчмас мулкни йилига 3 фоизлик тўлов эвазига олиш мумкин - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nКўчмас мулкни йилига 3 фоизлик тўлов эвазига олиш мумкин\n«Байтерек девелопмент» ЭКСПО ҳудудидаги уй-жойларни олиш учун аризалар қабул қилишни давом эттиради. Жисмоний шахслар уйни 12 йил муддатга, йилига 3 фоиздан, илк тўловнинг 20 фоизини тўлаб сотиб олиш мумкин. Аризани расмийлаштириш учун шахсни тасдиқловчи ҳужжатнинг ўзи етарли.\nДМИТРИЙ КАПРАЛОВ, “БАЙТЕРЕК ДЕВЕЛОПМЕНТ” АЖ КЎЧМАС МУЛК СОТУВЛАРИ БОШҚАРУВИ ДИРЕКТОРИ:\n– Барча уйлар экологик соф материаллардан фойдаланиб қурилган, яшаш учун зарур таъминот тизимига эга, бу очиқ назорат электрон тизими, видеокузатув, истеъмол назорати тизими.\n“Digital Baiterek” портали барча босқичлардаги уй-жой сотувлари жараёнининг шаффофлигини таъминлайди. Харидор шахсий кабинет орқали мақбул уй ва машина қўйиш жойини танлаши, керакли ҳужжатларни юклаши мумкин. Сайтдаги махсус кредит калькулятори ёрдамида харидор ўз молиявий имкониятидан келиб чиқиб, тўлов шартларини олдиндан ҳисоблай олади.\n– Харидор ўз аризаси кўриб чиқишнинг қайси босқичида турганидан хабардор бўла олади, ижрочилар кимлигини, унинг аризаси билан ким шуғулланаётганини билади, шунингдек, бу қўшимча шаффофликни юзага келтиради, биз харидор билан фақат шартномани имзолаётган пайтда учрашамиз.\nПорталга аллақачон 1547 ариза келиб тушди, бугун эса 148 та уй ва 103 машина тўхташ жойи сотилди. Янги аризаларни қабул қилиш жорий йил 15 февралидан бошланади.\nЭКСПОDigital BaiterekБайтерек девелопментуй-жойларкўчмас мулк\nПольша сейми вице-спикери Қозоғистон сиёсати ҳақида


“Forbes”: Ўзбекистон “география — бу тақдир” қоидасидан воз кечишга уринмоқда | Qalampir.uz\n“Forbes”: Ўзбекистон “география — бу тақдир” қоидасидан воз кечишга уринмоқда\nЖамият\t14 Апрель 22:29 44344\nМарказий Осиё қарийб 200 йил ичида биринчи марта дунё ҳамжамиятининг эътиборини ўзига тортди. “Forbes” нашрига кўра, Ғарб давлатлари Россия ва Хитойга қарши тура олиш учун минтақа марказида жойлашган Ўзбекистонга ёрдам бериши керак.\nНашрга кўра, Афғонистондаги беқарор вазият келажакка таҳдид солиши мумкин. Мана шундай вазиятда Ўзбекистон Афғонистонга нисбатан алоҳида таъсирга эгалиги сабабли, Ғарб давлатлари республикага ёрдам бериш истагини билдиряпти.\n“Ипак йўли давлатларида ташқи кучларга чалғимасдан “ўз тақдирларининг ижодкори” бўлиш учун реал имконият мавжуд. Шу билан бирга бу имкон у қадар улкан ҳам эмас ва барча минтақавий ва глобал кучлар бирлашмаса, бу йўққа чиқиши мумкин”, дейилади нашр мақоласида.\nТаъкидланишича, Ўзбекистон Афғонистонга таъсиридан ташқари, Ғарбга арзон хомашё: нефть ва газдан тортиб, олтин ва урангача етказиб бера олади.\n“Forbes” шунингдек, Хитой Марказий Осиё минтақасидаги барча мамлакатларнинг асосий савдо шеригига айланишга тайёр эканини таъкидлаган. Яқинда мамлакатнинг Эрон билан 400 миллиард долларлик йирик шартномаси Пекинга барқарор, арзон нефть ва Эронга Ғарб санкцияларидан иккинчи даражали чиқиш имкониятини берди.\nШунингдек, Қозоғистон бир муддат яхши имижга эга бўлгани, аммо кейинроқ бошқарувнинг сулолавий моделига содиқ қолиб, унинг муаммолари билан ўралашиб қолганига эътибор қаратилган. Қирғизистон эса бир инқироздан чиқиб бошқасига қоқилаётгани айтиб ўтилган. Тожикистон Россия ва Хитой ҳомийлигида қолиб кетаётгани таъкидланган.\n“Айни пайтда Хитой компаниялари Қозоғистонда нефть қазиб олишнинг тўртдан бир қисмига ва Туркманистон газ экспортининг ярмидан кўпроғига эгалик қилмоқда. Шунингдек, у Тожикистон ва Қирғизистон учун ҳукумат қарзларининг мос равишда 49 ҳамда 36 фоизига эга бўлган ягона йирик кредитор ҳисобланади. Ушбу нотинч манзарада келажакка умиднинг ягона нурлари Ўзбекистондан келмоқда”, дея урғулаган муаллиф.\nЎзбекистон давлат муассасалари томонидан жамоатчиликнинг консерватив қатламига тегмаган ҳолда аҳоли ҳаётини онгли равишда либераллаштириш, муҳимлиги қайд этилган. Тез ғарблашиш Россия, Хитой, Эрон ёки “Толибон” бўлсин, қудратли давлатларни ғазаблантириши мумкин.\n“Шавкат Мирзиёев Ўзбекистон Республикаси Президенти бўлгандан сўнг “оғиз очилиб қоладиган” даражадаги ўзгаришлар қилди. Ўзбекистон Президенти Шавкат Мирзиёев қўшни давлатларга ташриф буюриб, тўсиқларни таъмирлаб, ўзининг бир ёки икки йилини жуда одилона сарфлади. Қўшни давлатлар билан чегараларни очди. У ўзига хос савдо блокини тузиш учун Ипак йўли мамлакатларини бирлаштиришга киришди. У бир давлатдан кўра, блокни беқарорлаштириш мураккаб деб ҳисоблаётган бўлса керак. Шу билан бирга, Президент глобал фондлар мамлакат асосларининг мустаҳкамлиги ва хавфсизлигини таъминлашдан манфаатдор бўлиши учун ҳар қандай давлатдан, жумладан Европа ва АҚШдан Ўзбекистонга сармояларни жалб қилди. Шу тариқа, дунёга йўл фақат Москва, Пекин ёки бир гуруҳ олигархлар, сулолалар ҳамда имомлардан фойдаланиши мумкин бўлган бошқа ҳар қандай давлатдан ўтмайди”, дейилади “Forbes” мақоласида.\nМуаллифнинг сўзларига кўра, Ўзбекистон “география — бу тақдир” деган қоидадан воз кечишга уринаётган мамлакатга мисол бўла олади. У гегемонликнинг улкан кучлари соясида бўлиб, эркинлик ва мустақилликка интилмоқда.\n“Ғарб ушбу мамлакатнинг муваффақиятини таъминлашга мажбур, ҳеч бўлмаганда “совуқ уруш” тугаганидан кейин бир неча бор шу каби иттифоқчиларга Москва босим ўтказганида қўллаб-қувватлашдан бош тортганимиз учун ҳам. Бу каби ҳар бир муваффақиятсизлик янги қўрқитишларга олиб келиши муқаррар. Аввалига Россия Грузияни қўрқитди. Бизнинг бунга пассив жавобимиз Россия Украинани қўрқитишни бошлашига олиб келди. Афсуски, ўтмишдаги айнан шу муваффақиятсизликлар бизни иккиланишга, жасоратимизни тортиб олиб, олдинга қарашга мажбур қилади. Украина ва Тайван муаммоларига оддий ечим топишни истасак, Ўзбекистонни эътиборсиз қолдиришимиз керак эмас”, дейди муаллиф.\n11 Июнь 19:36 28668\n11 Июнь 19:00 27335\n12 Июнь 01:20 22086\n12 Июнь 19:49 17330\n12 Июнь 19:20 17180


Илҳом Мўминжонов: "Биринчи таймнинг ўзида 4та гол уришимиз керак эди, захира учун катта ноль баҳо қўяман" / CHAMPIONAT.asia\nИлҳом Мўминжонов: "Биринчи таймнинг ўзида 4та гол уришимиз керак эди, захира учун катта ноль баҳо қўяман"\n22 мар 22:12\nПро лиганинг 1-туридан ўрин олган "Нефтчи" - "Олимпик" (0:0) учрашувидан кейин мезбонлар бош мураббийи Илҳом Мўминжонов матбуот анжуманида иштирок этди.\nБугун ПРО-Лиганинг очилиш ўйинини ўтказдик.Жуда кўплаб мухлислар чемпионатни бошланишини кутишаётганди. Янги мавсумни "Нефтчи" - "Олимпик" баҳси очиб берди. Ўйин ҳақида айтадиган бўлсам, биринчи бўлимнинг ўзида 4:0 ҳисобида ютсак бўларди.Ҳужумчиларимиз қулай вазиятлардан унумли фойдалана олмадилар. Юқори прессинг эвазига ҳаракат қилгандик. Бизда рақиб хатосидан сўнг вазиятлар бўлганди, афсуски фойдалана олмадик. Иккинчи бўлимда бизда деярли вазиятлар бўлмади, биринчи бўлимнинг ўзидаёқ ўйин тақдирини ҳал қилишимиз мумкин эди.\n- Ўтган йилги тўпурар Достон Тошматовни ўйин қайдномасида кўрмадик...\n- Достон Тошматов биз билан шартнома тузган ва рўйҳатдан ўтказилган. Ҳозирги кунда уни 10 та ўйинга дисквалификацияси бор. Яна 9 та ўйиндан сўнг уни майдонга туширсак бўлади. Иккинчи даврада таркибимизга қўшилади. Ҳозирча машғулотларга қўшилгани йўқ, кўпчиликнинг хабари бор бу футболчи яқинда уйланган.\n- Руслан Розиев биринчи бўлим давомида ўнг қанотда жуда фаол ўйнаганди. Унинг захирага олинишини сабаби нима?\n- Айтиб ўтдим, биринчи бўлимда юқори прессинг услубида ўйнадик. Руслан Розиевни 60-минутларда алмаштирдик. У футболчининг ўрнига Абдунабиевни туширдик. Лекин захира ўзини оқламади. 3 та футболчини захирадан туширдик, афсуски фойда бермади. Захира учун катта ноль баҳо қўйган бўлардим. Розиев энди 18 га тўлди, унда чарчоқ аломатлари сезилди. Ўйлайманки, у кейинги ўйинларда янада кучаяди.\n- Бугун эътирозлар кўпроқ легионер ҳужумчига бўлди. Буни қандай изоҳлайсиз?\n- Легионер ҳужумчимиз охирги 3 та ўртоқлик ўйинларида 4 та гол урганди. Бугун у иккита қулай вазиятдан фойдалана олмади. Унда жароҳат ҳам бор эди. Иккинчи бўлимда уни захирага олдик. Марко Обрадович тўпурар ҳужумчи, балки кейинги ўйинларда ўзини кўрсатса керак.\n- "Нефтчи"га бугун мухлислар етишмади деб айтсак бўладими?\n- Албатта, мухлисларсиз футбол зерикарли бўлади. Футболчиларга ҳам, мураббийларга ҳам мотивация берадиган мухлислар ҳисобланади. Албатта дисквалификация муддати якунига етганидан сўнг мухлислар стадионга келиб бизни қўллаб-қувватлашса биз жудаям хурсанд бўламиз.\n- Тақвим борасида фикрингиз қанақа?\n- Тақвим борасида эътирозим йўқ. Фикримча, биз учун қулай. Барибир ҳамма жамоа билан ўйнаймиз.\n-"Олимпик" жамоаси ҳақида фикрингиз?\n- Бугун "Олимпик" жамоасига омад кулиб боқди. Биз биринчи бўлимнинг ўзидаёқ 4:0га ютсак бўларди. Уларда ҳам вазиятлар бўлмади дея олмайман, лекин бизда бугун йирик ҳисобдаги ғалаба учун вазиятлар кўпроқ бўлганди. Жамоани 1 очко билан табриклайман.\nРПЛ. "Арсенал Тула" - "Зенит" 2:1 0\nАртём Петросян: "Стандартларда эътиборни йўқотганимиз учун гол ўтказиб юбордик" 3


Мигрантлар Моргенштернга қандай қилиб пул ишлаш мумкинлиги ҳақида “дарс ўтди”\n14:22 17.12.2020 (Янгиланган 14:43 17.12.2020)\nМосква шаҳридаги Алтуфьево туманида ишлайдиган дворниклар россиялик рэпер Моргенштерннинг “Cadillac” қўшиғига ремейк клип тайёрлашди.\nТОШКЕНТ, 17 дек — Sputnik. Москва шаҳридаги Алтуфьево туманида ишлайдиган дворниклар россиялик рэпер Моргенштерннинг “Cadillac” қўшиғига ремейк клип тасвирга олишди.\nАйни вақтда клип ижтимоий тармоқларда тез тарқалмоқда.\nРоликда мигрантлар ҳашаматли автомашиналар ўрнига велосипед, арава ва кураклардан фойдаланишган.\nБу видео остида интернет фойдаланувчилари кўплаб ижобий изоҳлар қолдириб, коммунал хизмат кўрсатиш ишчиларининг ижод намунасига юқори баҳо беришди.\nЭслатиб ўтамиз, ўтган ҳафтада россиялик рэпер Алишер Моргенштерн Бухоро шаҳрига келиб, “Mercedes-Benz E 200” автомашинасини бухоролик Азим Абдуллаевга совға қилганди.


Ўзбек филологияси факультети - Бердақ номидаги Қорақалпоқ давлат университети\n9842 марта ўқилди.\nЎзбек филологияси факультети декани:\nТуркий филологияси кафедраси\nЎзбек филологияси факультети тарихи\n2005 йили сентябрда ўзбек филологияси, қозоқ филологияси, туркман филологияси, инглиз филологияси, немис филологияси, рус филологияси бакалавр таълим йўналишларидан иборат филология факультети ташкил қилинди. 2005-2008 йилларда факультетни педагогика фанлари номзоди Д.Мамырбаева, 2008-2011 йилларда филология фанлари номзоди Ф.Бобожонов бошқарди. 2011 йилдан бошлаб факультетни доцент Х.Абдуллаев бошқариб келмоқда. Факультетда Ўзбек филологияси, Қозоқ филологияси, Туркман филологияси бакалавр таълим йўналишлари бўйича кадрлар тайёрланмоқда.\nҲозирги кунда факультетда Ўзбек филологияси ва Туркий филологияси кафедралари иш олиб бормоқда. Факультетда 32 нафар профессор-ўқитувчи, шундан 1 нафар академик, 12 нафар фан номзоди ва доцентлар иш олиб бормоқда.\nБугинги кунда факультетда жами 459 нафар талаба таълим олмоқда. Шундан ўзбек филологиясида 291, қозоқ филологиясида 60, туркман филологиясида 108 талаба билим олишмоқда.\n5120100-Филология ва тилларни ўқитиш: ўзбек тили\n5120116-Филология ва тилларни ўқитиш: қозоқ тили\n5120118-Филология ва тилларни ўқитиш: туркман тили\nПрофессор-ўқитувчилар таркиби: 32\nФан номзодлари: 12


Касперский: россиялик дастурчи ва хакерлар дунёнинг энг моҳир мутахассислари\n14:59 / 11.06.2016\nРоссиялик дастурий таъминот ишлаб чиқарувчилар ҳамда киберфирибгарлар ўз соҳаларида дунёнинг моҳир мутахассисларидир. "Касперский лабораторияси" бош директори Евгений Касперский The New York Times нашри журналистлари билан суҳбатида шундай фикрларни билдирган.\n"Кибернетика соҳасида биз "ўрта асрлар"да яшамоқдамиз - дея, унинг сўзларини келтиради Америка газетаси. - Ҳозирги кунда имкониятлар кенгаймоқда, янги технологиялар пайдо бўляпти, янгидан-янги хизматлар таклиф этилмоқда, аммо хавфсизлик етишмаяпти".\nНашрнинг қайд этишича, "Касперский ва унинг компанияси хакерлик гуруҳларига қарши курашда етакчи ҳисобланади". Газетанинг уқдиришича, россиялик киберхавфсизлик мутахассиси буни иккита сабаб билан изоҳлаган.\n"Россиялик программистлар кучли, аммо афсуски, россиялик кибержиноятчилар ҳам кучлидир ", - деган Евгений.\nКасперскийнинг сўзларига кўра, РФ хакерлари ўзлари ишлаб чиққан зарарли дастурлардан самарали фойдаланади.\n"Улар нафақат ўз қурбонининг ахборотини ўғирлайди, балки бошқа гуруҳларга шу каби технологияларни сотади, - деб қўшимча қилган Касперский. - АҚШ ва Осиёда бундан жабрланганлар юзлаб топилади".\n"Касперский лабораторияси" ахборот хавфсизлиги учун қатор дастурлар ишлаб чиқаради. У, дунёнинг киберхавфсизлик соҳасидаги энг йирик компанияларидан биридир.


Бир турнида ака-ука жанг қилади! - EFFECT.UZ\nНурсултон Рўзибоев жанг қиладиган Open FC10 турнирида унинг укаси ҳам октагонга кўтариладиган бўлди. Бу ҳақида катта Рўзибоев Инстаграм саҳифасида маълум қилди.\n25 ёшли Машрабжон Рўзибоевга россиялик Александр Жарков (3-1) рақиблик қилади.\nЭслатиб ўтамиз Open FC 10 турнири 12 сентябрь оқшомида Москвада бўлиб ўтади. Ушбу турнирда яна бир ўзбекистонлик Рахматулло Саттаров (7-1) мезбонлар вакили Иля Бачков (8-3-1) билан тўқнаш келади.\nTeglar:Open FC10, Машрабжон Рўзибоев, Нурсултон Рўзибоев


ЮЗИНГИЗ ЭНГ ГЎЗАЛ БЎЛИШИНИ ИСТАЙСИЗМИ? - Mehrob.uz\nМақолалар access_time12-март 2020, 19:09\nХХVII-Қорилар мусобақаси натижалари эълон қилинди:\nЯнгиликлар access_time26-апрел 2017, 16:52\nМАРҲАМАТ, XXVII РЕСПУБЛИКА ҚОРИЛАР МУСОБАҚАСИНИНГ ҒОЛИБЛАРИ БИЛАН ТАНИШИНГ:…\naccess_time28-март 2019, 10:42 visibility1139\nҲасан Басрий айтади: «Кечаси туриб ўқилган намоздан ҳам савоби ортиқроқ ибодатни билмайман». У зотдан сўрашди: «Нима учун одамлар орасида кечаси туриб таҳажжуд ўқувчиларнинг юзлари энг гўзалдир?» У зот жавоб бердилар: «Улар тунда Раҳмон билан ёлғиз қолишади ва Аллоҳ уларга ўз нуридан инъом этади».\nКЕЧАДА ТУРИШГА ЁРДАМ БЕРАДИГАН САБАБЛАР ҲАҚИДА\nКечада қоим бўлиш жуда оғир, қоим бўлиш шартларидан хабардор кишигина кечалари туришга муваффақ бўлади.\n- Кўп таом емаслик. Баъзилар айтади: «Эй муридлар жамоаси! Зиёда таом есангиз, ортиқча сув ичасиз, бас, кўп ухлайсиз. Натижада ортиқча пушаймон бўласиз»;\n- Кундузи ўзини оғир иш билан толиқтирмаслик;\n- Кумдузи қайлула - бир оз ором олишни тарк этмаслик. Зеро, бу кечаси қоим бўлишга ёрдам беради;\n- Гуноҳлардан эҳтиёт бўлиш. Имом Саврий айтади: «Бир гуноҳим сабабидан беш ой кечалари туришдан маҳрум бўлдим».\n- Қалбнинг мусулмонларга ҳасад қилиш, уларни кўрольмаслик каби иллатлардан фориғ бўлиши. Уни бидъат ва залолатдан холи, ортиқча дунё ҳожатидан халос қилиш;\n- Қалбда доим ҳавф - қўрқувнинг бўлиши;\n- Кечаси қоим бўлиш фазлини билиш;\n- Аллоҳ йўлидаги муҳаббат ва имон қуввати энг шарафли рағбат, сабабларидандир, чунки Парвардигорга муножот қилувчи тунда қоим бўлса, У Зот ҳозир ва унга шоҳиддир. Бас, муножоти уни тун бўйи рағбатлантиради.\nАбу Сулаймон (раҳматуллоҳи алайҳ) айтади: «Тун аҳли кечалари дилхушлик билан банд ўйин аҳлидан кўра кўпроқ лаззатда бўлади. Тун бўлмаса, дунёда яшашни истамас эдим».\nИмом Муслимнинг «Саҳиҳ» ида Пайғамбаримиздан (соллаллоҳу алайҳи ва саллам) ривоят қилинган ҳадисда у зот (алайҳиссалом) марҳамат қилдилар: «Кечада дуолар ижобат бўладиган шундай бир соат борки, агар мусулмон банданинг дуоси шу соатга тўғри келиб қолса, яхши тилагини Аллоҳ унга ато этади. Бу соат ҳар тунда бўлади».\n«Саодат изловчиларга қўлланма» китобидан\nТошкент шаҳридаги “Қатортол” жоме масжидида Рамазон таровати


ЎзА - ОСИЁ ЎЙИНЛАРИ. Айни пайтда 4 нафар боксчимиз финалда, яна уч нафари ярим финалда рингга чиқади\n31.08.2018 16:13 Чоп этиш версияси\nОСИЁ ЎЙИНЛАРИ. Айни пайтда 4 нафар боксчимиз финалда, яна уч нафари ярим финалда рингга чиқади\nИндонезияда қизғин давом этаётган XVIII ёзги Осиё ўйинларининг сўнгги кунлари ҳам Ўзбекистон спорт делегацияси учун муваффақиятли кечмоқда.\nАйниқса, бокс йўналишида терма жамоамиз аъзолари ўз ғалабалари билан мухлису-мутахассисларни ҳайратлантиришда давом этишяпти. Бугун мусобақа дастуридан ўрин олган ярим финал жанглари ўтказилиб, барча финалчилар аниқланади. Қувонарлиси, барча вазн тоифаларида ўзбекистонлик чарм қўлқоп усталари олтин медал сари юришини давом эттиришмоқда.\nЖумладан, 52 килогача бўлган вазн тоифасида ҳамюртимиз Жасурбек Латипов финал йўлланмаси учун қирғизистонлик Азат Усеналиевга қарши рингга кўтарилди ва қизиқарли кечган жангда рақибини 4:1 ҳисобида мағлуб этди. Энди у финалда филиппинлик Рожен Ладон билан куч синашади.\n60 килогача бўлган вазнли боксчилар ўртасидаги жангларда терма жамоамиз аъзоси Шунқор Абдурасулов ярим финалда тайландлик Ражакран Жантронгга ҳеч қандай имконият қолдирмади – 5:0. У олтин медал йўлида Мўғулистон вакили Чендбатар Эрденебатга қарши рингга чиқади.\n69 килогача бўлган вазн тоифасида Олимпия ўйинлари совриндори Шахрам Ғиёсов бу сафар ўз ўрнини ёш жамоадоши Бобо Усмон Ботировга бўшатиб берди. Ўз навбатида Бобо Усмон ҳам Ғиёсовнинг ўрнини билдирмасликка астойдил ҳаракат қилмоқда ва ҳозирча бунинг уддасидан чиқяпти ҳам. Чунончи, ҳамюртимиз ярим финалда Тайланд терма жамоаси аъзоси Сайлом Арде устидан 4:1 ҳисобида зафар қучди. Энди у ҳал қилувчи баҳсда қозоғистонлик Асланбек Шимбергеновга қарши рингга кўтарилади.\nҲасанбой Дўсматов (49 кг) хитойлик рақибини мағлубиятга учратиб, финалга йўлланма олди.\nБугун кечки дастурда терма жамоамиз аъзоларидан Миразиз Мирзаҳалилов (56 кг), Иқболжон Холдоров (64 кг) ҳамда терма жамоамиз сардори Исроил Мадримов (75 кг) ҳам ярим финал жангларида рингга кўтарилади.


Дилмурод Саййиддан хат | TURONZAMIN\nДилмурод Саййиддан хат\nPosted on 04/30/2018 by TURONZAMIN\nСоғликларингиз яхшими, ижод ва Юрт ташвиши билан толиқмай юрибсизми?\nКелганимдан бери вақти-вақти билан архивларни кўриб чиқишни одат қилгандим. Бундан мақсад хориждаги Ватандошлар юритаётган радиотармоқлар ва электрон саҳифалар фаолияти билан янада яқиндан танишиш ва муносабатларни йўлга қўйишда аниқ тўхтамга келишликдир. Бу борада, айниқса, Сиз томондан юритилаётган сайтлар ва ижодий жамоа мен каби ноҳақлик кўрганлар хусусида холисона ёндошганлигингиз катта таассурот қолдирди.\nТўғри, ўзим билган ҳамда дўстона садоқат чегарасини бузмаган Ҳамкорларим хориждаги Ватандошлар кўмаги ва ҳамфикрликлари ҳақида кўп ва хўб муносабатларни айтишганди.\nАрхивларни ўрганиш жараёнида Уларнинг нафақат ҳақ эканликларига, балки воқеликнинг юздан биринигина айтишганига ишонч ҳосил қилдим.\nХориждаги Ватандошларнинг мен ва мен каби ҳамкасблари қисматига қайғуриб, холисона муносабатларда бўлганликларидан юрак-юрагимдан қувондим, шундай Инсонларнинг борликлари учун Аллоҳга шукроналар айтдим.\nНафақат бизга, балки зарур бўлганида яқинларимизга ҳамдарду суянч бўлган Ватандошларимиздан ҳар қанча ташаккурлар айтиб, фахрлансак арзийди!\nАЛЛОҲ БАРЧАНГИЗНИ САЛОМАТ ВА ЭЪТИБОРЛИ ҚИЛСИН!\nЮқоридаги сўзлар аввалдан юрагимда бор иқрорим эди ва мен доимо буни таъкидлаб келганман!\nБироқ бугун қоғозга янада кенгроқ тушуришимга бошқа бир туртки ҳам бўлди. Яъни, бугун архивларни кўриб бориш жараёнида Сизнинг 4 феврал куни “АЛВИДО…” деб бошланувчи сарлавҳали битикларингизни ўқиб бўлгунимча бир неча қайта сигарет чекдим, йиғладим… Ҳозир ҳам…\nАгар монеълик билдирмасангиз, шу битикларни “ФЭЙСБУК”ка жойлаштириш истагида эдим.\nМаъқул топсангиз, ушбу мактубимга иловалаб, “ТУРОНЗАМИН”да Ўзингиз ҳам такрор эълонларсиз!\nХатимга хулоса ўрнида эса, Сизнинг 2009 йил 10 ноябр куни эълонлаган “ҲАЛОКАТ ОРТИДАГИ САВОЛЛАР” даги эътирофларингиз менинг эътирофларимга мувофиқ эканлигини алоҳида урғулайман. Зеро, мен ҳам шундай хулосага 2009 йил 10 ноябр куни-фожиани эшитган куним келгандим!!! Шу боисдан ҳам ҳозирда маълумотларни йиғяпман ва қиёсий ўрганмоқдаман. Тезда ёйинлай бошлайман! Ўзимга оид уйдирма “Жиноят иши” юзасидан барча ҳужжатларни ҳамда ШИКОЯТномани тайёрлаб бўлганман. Бироқ аввал ОИЛАМ билан боғлиқ фожиавий воқелик хусусида аниқлик киритишим шарт!!!\nСизга доимий самимият ва эҳтиром билан Дилмурод САЙЙИД,\nТошкент ш., 29.04.2018 йил.\n“ТУРОНЗАМИН”: Биз Дулимурод Саййид айтган ҳар икки мақолани ҳам қуйида илова қилдик.\nБу не даҳшат?\nШу йилннг 14 сентябр куни Барно Жуманова деган аёлдан хат олдим. Ўқиб кўрсам, Дилмуроднинг умр йўлдоши экан. Унинг мактуби жуда дардли ва кимсасиз саҳрода қолган кишининг фарёди каби эди. Мен қачондир бу мактубни эълон қилишим мумкинлигини хаёлимга ҳам келтирмаган эдим. Лекин бугун биз кимдан ажралганимиз ва нега ажралганимизни идрок этиш учун бу мактубни эълон қилаяпман.\n“МУҲТАРАМ ЖАҲОНГИР МУҲАММАД! Мен турмуш ўртоғим Дилмурод Саййиднинг 11 сентябрдаги апелляция судига бориб, қаттиқ тушкунликка тушдим. Чунки ноҳақ чиқарилган ҳукм қонуний топилиб, ҳеч бир асоссиз ўз кучида қолдирилди. Ундан ташқари Дилмурод аканинг ҳам гаплари юрагимни эзди. Уларнинг аҳволи яхши эмаслиги, озиб-тўзиб кетганлигидан ҳалигача ўзимга келолмаяпман. Энг таъсир қилгани, уларнинг менга айтган қуйидаги гаплари бўлди:\n“Барно, мен бу ерда нима бўлишим ноаниқ, ҳалитдан баҳона билан, арзимас сабабни рўкач қилиб, НАРУШЕНИЯ ёзишди. Тўғрисини айтсам, бу ердан тирик чиқишимга ишонмайман. Овқат масаласи муаммо, дори-дармон умуман беришмайди. Бир ёқда соғлигимга путур етиб бўлди. Ҳатто юрагим ёмон бўлганда ҳам биринчи ёрдам беришга шошилишмади. Бу ҳол Тайлоқ туман ВУТИсида ҳам бўлганди. Мен Тайлоқ туман ВУТИси бошлиғига ариза билан мурожаат қилганим учун уйдан келтирилаётган овқатни умуман бердирмай қўйишувди.\nҲозир Каттақўрғон турмасида ҳам бундан баттар бўлса баттарки, яхши эмас. Энди сендан ягона илтимосим, қизимиз Рухшонага яхши қара, уни ҳеч нимага зориқтирма. Мабодо менга бирор нима бўлса, менинг йўқлигимни билдирма. Бу гапларни ҳеч кимга айта кўрма, орамизда қолсин. Ойимнинг кўнгилларига ҳам қаранглар, хафа қилманглар. Мен Худонинг олдида ҳам, бандасининг олдида ҳам ҳақман! Шунинг учун қаддингни тик тутиб юр, ҳеч қачон йиғлама. Бу гапларни ҳар эҳтимолга қарши айтиб қўяяпман, чунки эртага нима бўлишини худо билади. Ўртамизда яхши-ёмон гаплар ўтган бўлса, мени кечир, мен ҳам сендан розиман…”\nМУҲТАРАМ ЖАҲОНГИР АКА! Бу гаплардан кейин баттар сиқилдим. Адолатнинг йўқлиги, ғаразгўйлик юртимиз раҳбарларига, хусусан, суд, ҳуқуқ тартибот органларига теккан касал эканлиги мени бир томондан эзса, иккинчи томондан турмуш ўртоғимнинг касаллигидан сиқиляпман.\nҚолаверса, ҳозир ҳеч қаерда ишламаяпман. Қаерга иш излаб борсам, бошида ишга қабул қилишади ва… кимлигимни қаерлардандир, кимлардандир эшитиб, тайёрлаган ҳужжатларимни қўлимга қайтариб беришади. Шунинг учун моддий томондан имкониятларим чегараланган. Тахминан май ойларида “Эзгулик” инсон ҳуқуқларини ҳимоя қилувчи жамиятга турмуш ўртоғим номига ёрдам тариқасида 2.500 АҚШ доллари келганлигини адвокат Суҳроб Эргашев телефон орқали айтувди. Кейин Васила Иноятова билан боғландим ва у менга оилавий ёрдам сифатида икки юз доллар берди. Кейин дори учун яна икки юз доллар берди. Мен судга қатнашга деб ёрдам сўраганимдан кейин 360 000 сўм пул берилди. Ўша пулдан 300 доллар пулни адвокат (аслида ҳамма ишни расво қилган одам!) Ҳасан Маҳбубовга В.Иноятова берган.\nСуд жараёнларига қатнаганда, пул масаласида жуда қийналдик. Ёрдам пулини суриштиришга мажбур бўлдим. Лекин 2.500 доллар пул келди деганлар бор-йўғи минг доллар келганини, менга хато айтишганини гапириб, узр сўрашди.\nУндан кейин Ҳусниддин исмли йигит ва адвокатимиз Руҳиддин Комиловнинг ҳаракатлари билан менга қайсидир чет эл ташкилоти (номи эсимда қолмади!) 1060 доллар пулни ўз қўлимга беришди.\nШундан бери ўша пулни сиқимлаб ишлатаяпману, аммо шунинг ҳам таги кўриниб қолаяпти. Бизда мелиса билан дўхтирга ишинг тушмасин, деган гап бор. Ростдан ҳам бу гап тўғри экан. Бориш-келиш, у-бу нарса бериш, сарсон-саргардонликда қўлимдаги пуллар сочилиб кетаяпти. Турмуш ўртоғим учун нимаики олиб борсак, қамоқхона мелисалари ярмини беришади ёки умуман беришмас экан. Берилган нарсаларни рўйхат қилиб киритсам, рўйхат йўқолди, дейишади. Шикоят қилишга чўчийман, чунки Дилмурод ака ўшаларнинг қўлида. Бунинг охири нима бўлади, билмайман. Шунинг учун ўйлаб-ўйлаб, Сизга мурожаат қилишни маъқул топдим.\nЖАҲОНГИР АКА! Сиз ҳақингизда орқаворотдан ҳам фақат яхши гаплар эшитганман, яхши инсон сифатида танийман. Дилмурод ака ҳам Сизни тўғрисўз инсон деб ҳурмат билан тилга олардилар. Қолаверса, ўзим ҳам самарқандликман, юртдош сифатида ҳурмат қиламан, газеталарда чиққан мақолаларингизни кўп ўқиганман. Айниқса, Сиз мустақиллик кунида Олий Минбардан туриб, баттол Каримовга қарата “Ўзбекистон онангизнинг маҳрига тушган эмас!” деган сўзларингизни умрбод эсимдан чиқармайман.\nФалакнинг гардишини қарангки, Сиздек тўғрисўз, мард, жасур, фидойи инсонлар чет элларда юришибди. Қодир Худойим тарозининг палласини тенг яратади. Албатта, бунинг ҳам жавоби, савоби, мукофоти бор, насиб қилса. Бир кунмас бир кун Сиз юртимизга қайтиб, Ватан ичида савобли ишларингизни давом эттирасиз, деган умиддаман. Айнан шуларни ҳисобга олиб, Сизга мурожаат қилишни, маслаҳатингизни олишни маъқул топдим. Йўқчилик жўмарднинг қўлини боғлайди, деганлари ҳаққи рост. Мен ҳам ўз ғуруримни синдириб, мабодо иложи бўлса, турмуш ўртоғим учун Сиздан маънавий ва моддий кўмак беришингизни, ҳеч бўлмаса, ўз маслаҳатингизни аямаслигингизни қаттиқ илтимос қиламан. Бизга ёрдам беришни истаганлар бўлса, улар билан боғланишимга амалий кўмак беринг, илтимос. Қаттол КАРИМОВ қатағонининг бир қурбони сифатида СИЗ мени тўғри тушунарсиз, деган умиддаман.\nСизга чексиз эҳтиром ва самимий ишонч билан Дилмурод САЙЙИДнинг турмуш ўртоғи Барно Жуманова”.\nБу мактубни ўқиб жуда эзилдим ўшанда. Умр йўлдоши ҳам Дилмурод каби истеъдодли қаламкаш экан деб ўйладим. Унга жавоб ёзарканман таскин берадиган сўзлар топа олмадим. Унинг мактубини эълон қилиб, оиласига ёрдам тўплашни ҳам ўйладим. Лекин оғзига кучи етмаганлар буни ҳам бошқа томонга буриб, қамоқдаги одам устидан пул қилишмоқда дейишдан қайтмасликларини ўйладим. Хуллас, ўз шахсий имкониятимни кўриб чиқиб, имкон қадар ёрдамимни юбордим. Бугунги коррупцияга ботган Ўзбекистон шароитида бу жуда оз нарса эди. Лекин Барно буни жуда катта ёрдам деб қабул қилди׃\n“Ассалому алайкум мухтарам Жахонгир Мухаммад! Юборилган нарсани олдим, илтифотинигиз ва мехрингиз учун яна бир бор рахматлар айтаман. Сизни ва оила аъзоларинигизни якинлашиб келаётган Муборак Рамазон хайит байрами билан чин дилдан табриклайман. Доимо мурод ва максадингизга етинг, болаларингизнинг рохатини куринг. Хаммамизни Аллох узи ярлакасин. Дилмурод ака хакида бериб бораётган материаллар учун миннатдорчилик билдираман.\nСамимий хурмат билан Барно. 19 сентябр”.\nМана бугун электрон почтамнинг архивида қолган ана шу хатларни ўқирканман, изтиробнинг қиличи мени парчалаётгандек… Мен ушбуни кўзда ёш билан ёзаяпман, ёнимда умр йўлдошим йиғлаб турибди…\nҲамдардлигимизни кимга айтайлик?\nҲамдардлигимизмни кимга билдирайлик?\nДилмурод Саййидгами? У ахир зулмнинг зиндонида. Уни руҳан синдирган Каримов зулми бугун уни жисмонан ҳам букди…\nМиллатим, халқим деган буюк инсоннинг бошида бу қадар оғир дардлар бўларканми-а?\nЭй, золим Каримов! Бугуноқ Дилмурод Саййидни зиндонингдан чиқар, у севгили ёрининг, дунё қадар азиз Рухшонасининг жонсиз жасадларини сўнгги бор кўрсин! Сўнгги бор бағрига боссин! Уларнинг қабрини қучоқлаб йиғласин! Балки ўшанда у тирик қолади! Бўлмаса, унинг ҳам қотилисан, ЗУЛМ!\nРаҳматли амаким “Ётишдан олдин каравотнинг оёқларини, машинага минишдан олдин баллонларини текшириб кўр”, дер эдилар. Буни кимдир шубҳаланиш касали ҳам дейиши мумкин. Аммо шубҳаланмасангиз ҳақиқатни топа олмайсиз ва кўзингиз очилмайди.\nДилмурод Саййид оиласининг бошига келган фожеани бир неча кунки унута олмаяпман. Савол устига савол қўшилмоқда. Бу саволларни аввал адиб Ризо Обид билан ўртоқлашдим. У ҳам ўйланиб қолди. Кейин ҳуқуқбон Ёдгор Турлибеков билан… У ҳам “Ҳа..я” деб қолди. Сўнг бошқалар билан ҳам гаплашдим. Қолганлар ҳам саволларим қуруқ шубҳа эмаслигини айтишди. Шунинг учун ҳам бугун улар ҳақида ёзишга қарор қилдим.\nАвтоҳалокат пайшанба куни тушдан сўнг содир бўлди.\nБарно Жуманованинг ҳужжатларига кўра, у Тошкентда яшайди. Демак, миршаблар дастлаб Тошкентга хабар беришлари керак. Унинг кекса отаси эса, Самарқанд вилоятининг Булунғур туманидаги олис бир қишлоқда истиқомат қилади. Уни топгунча камида бир-икки кун кетади. Лекин…\n“Кеча кечқурун (воқеа куни-ж.м.) соат 10.30 ларда Дилмурод Саййиднинг хотини Барно Жуманованинг отаси телефон қилиб¸ Сирдарë вилояти Оқ олтин туманида автоҳалокатга учраб¸ Барно Жуманова ва унинг қизи (оламдан-ж.м.) ўтганлиги тўғрисида маълумот берди…,-деди Руҳиддин Комилов”. (“Озодлик”. 6-ноябр).\nРаҳматли Барно Жуманова отасининг якка қизи бўлган, Рухшона эса унинг бирдан бир невараси. Бундай пайтда ҳар қандай ота даҳшат ичида қолади, ўзини йўқотади ва фикрларини жамлаб олгунча кунлар ўтади орадан…\nБунинг устига автоҳалокатдан кейин дастлабки текширув учун кетган вақт, тергов очилиши учун ҳужжатларни ҳозирлаш, ҳалок бўлганларнинг кимлигини аниқлаш, воқеа жойидаги текширув, медицина экспертизаси хулосаси… ва ҳоказо-ҳоказолар учун кетган вақтни тасаввур қилсангиз савол туғилаверади.\nХабарни бунча тез Булунғурнинг чанг кўчаларидан аранг етиб бориладиган қишлоғига ким етказди? Наҳотки, Ўзбекистонда миршаблар шунча тез ишлайдилар? Америка филмларидаги каби ”супер миршаблар” борми ёки?\nШу куниёқ воқеа жойига етиб келган кекса ота дарҳол Тошкентдаги адвокатга қандай телефон қилди? Фарзанди ва неварасидан ажралган одамнинг дарҳол адвокатга телефон қилиш хаёлига келадими ёки унинг ёнида “шу номерга сим қоқинг” деган, балки номерни териб берган одам бормиди?\nОдатда тергов идораларидан хабар чиқиши жуда қийин. Лекин бу воқеа ҳақида эртасигаёқ улар етарли қадар маълумот сиздиришгани ва ҳатто “Нексия” машинасининг шофери ургутлик эканлигини ҳам билдиришгани сизни ўйлатмадими? Ёки Ўзбекистон ДАН ходимлари шу қадар илгарилаб, воқеа ҳақида шунча тез маълумот берадиган бўлиб қолганларми? Агар шундай бўлса, бирор жойда ҳалокат юз берганда ҳафталаб хабар ололмаган одамлар туҳматчи эканларда-а?\nСуд-мед экспертизаси Ўзбекистонда шунча тез ўтказиладимики, марҳумлар воқеадан 24 соат ҳам ўтмай дафн қилинди?\nЎзбекчиликда бундай пайтда қишлоқ оқсоқоллари ҳукумат идорасига бориб, илтимос қиладилар, “Барака топгурлар, оила бошлиғи қамоқда, бир кунга бўлса ҳам жавоб беринглар, хотини ва боласини ўзи кўмсин, қабрларига тупроқ ташласин”… Йўқ, бунақа гап йўқ. Худди кимдир пешанага таппоча ўқталиб турган каби марҳумларни дарҳол кўмишди. Нега?\nВоқеа содир бўлган кундан бери Барно Жуманованинг отаси авария тасодиф эканлигини бот-бот урғуламоқда. Худди унинг ёнида биров ўтириб шу гапни айтинг деяётган каби. Ахир ҳар қандай инсон ҳам энг аввалло шубҳага боради-ку? Айниқса, куёви таниқли журналист, ҳукумат унга туҳмат уюштириб, зиндонбанд этган бўлса? Бунинг устига ”паспортини олиб кел” деб қизини қамоққа чақиришган бўлишса?\nДарвоқе, мен билган Ўзбекистонда паспорт деганини суддан олдин, терговдан олдин олиб қўйишарди. Тергов қилинаётган одамнинг кимлигини аниқлаш учун энг аввало унинг ҳужжати олинади, ахир? Ёки Ўзбекистон судлари кимлиги аниқланмаган одамларни суд қилаверадими? Ҳатто бирор сабаб билан олиб қўйишмаган бўлишса ҳам қамоқ маъмурияти паспорт талаб қилганини мен 55 йиллик ҳаётимда илк бор эшитиб турибман… Сиз эшитганмисиз?!\nМен бу ҳалокатни ҳукумат уюштирган деган хулосадан йироқман. Булар тасодифдир, балки? Аммо битта воқеада тасодифлар шу қадар кўпки, улар савол устига савол қалаштиради.\nҲукумат одамлари Барно Жумановани кузатиб юришган ва ҳалокат юз бериб, улар нима қилишларини билмай, воқеани апал-тапал тинчитиб юбормоқчи бўлишдими? Кўринмас куч ҳаракат қилганга ўхшамаятими, сизга?\nҲукумат бу воқеа жамиятдан норози одамларни бир жойга жамлашидан қўрқдими? Ундай бўлса нега хабарни бунча тез чиқаришди?\nЎзбекистонда ҳамма нарса шунчалик назорат остидами? Бунга ҳам ишона олмайман!\nГумон қилишга ҳаққим йўқ, аммо савол беришга ҳамма каби менинг ҳам ҳаққим бор. Жавоб эса йўқ. Худди ҳар доимгидагидек…\nДарвоқе, даҳшатли бу воқеа сизда ҳеч қандай савол уйғотмадими?\nХўш, автоҳалокат тасодифлигига урғу берган Би-Би-Си, “Озодлик” ва “Америка овози” радиолари-чи? Улар нега бундай саволларга жавоб изламаётирлар? Энди бу ҳам савол!\n« E’LON Улуғбек Бакир: Таҳлил ва таклиф »